“Hena Koraa Ne Akoa Nokwafo ne Ɔbadwemma” No? | Adesua\nƆnam Nnipa Kakra so Ma Mpempem Aduan\nASETENAM NSƐM Yɛayɛ Krado sɛ Yɛbɛsom Yehowa Wɔ Baabiara\n“Mfonini Yi Yɛ Fɛ!”\nƆwɛn-Aban—Nea Adesua Nsɛm Wom | July 2013\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Hena koraa ne akoa nokwafo ne ɔbadwemma a ne wura de no asi n’asomfo so . . . no?”—MAT. 24:45.\nHWƐ SƐ WUBEHU MMUAE NO A\nHena ne ‘asomfo’ no, na bere bɛn na Yesu de akoa nokwafo no sii wɔn so?\nBere bɛn na Kristo de akoa nokwafo no besi nea ɔwɔ nyinaa so, na dɛn saa na ɔwɔ?\n1, 2. Henanom na Yesu nam wɔn so rema yɛn aduan nnɛ? Adɛn nti na ehia sɛ yehu wɔn a ɔnam wɔn so ma yɛn aduan no?\nONUAWA bi kyerɛw krataa kɔmaa anuanom a wɔwɔ Yehowa Adansefo adwumayɛbea ti de kyerɛɛ wɔn adwuma no ho anisɔ. Ne krataa no mu nsɛm bi ni: “Anuanom, sɛ mese mereka mpɛn dodow a makenkan asafo nhoma bi aka sɛ ‘eyi deɛ wɔkyerɛw maa me’ a, anka adagyew bɛbɔ me.” Wonkaa biribi saa pɛn? Yɛn mu pii aka saa pɛn. Ɛsɛ sɛ eyi yɛ yɛn nwonwa anaa? Dabi.\n2 Yesu aka sɛ ɔbɛma yɛn aduan. Ampa ara yenya honhom fam aduan bere ano, na eyi yɛ adanse a ɛkyerɛ sɛ Yesu a ɔyɛ asafo no Ti no redi ne bɔhyɛ so. Ɛnde, henanom na ɔnam wɔn so ma yɛn aduan? Bere a Yesu reka ne mmae ho asɛm no, ɔkae sɛ ɔbɛma “akoa nokwafo ne ɔbadwemma” no ama n’asomfo “aduan bere a ɛsɛ mu.” * (Monkenkan Mateo 24:45-47.) Enti Yesu nam akoa kuw no so ma n’akyidifo anokwafo aduan wɔ awiei bere yi mu. Ehia sɛ yehu wɔn a wogyina hɔ sɛ akoa nokwafo no. Efisɛ aduan a yenya fi akoa nokwafo no hɔ na ɛboa yɛn ma yɛsom Onyankopɔn yiye na yɛne ne ntam yɛ papa.—Mat. 4:4; Yoh. 17:3.\n3. Bere bi a atwam no, dɛn na yɛka faa mfatoho a ɛfa akoa nokwafo no ho wɔ yɛn nhoma ahorow mu?\n3 Ɛnde, yɛbɛte Yesu mfatoho a ɛfa akoa nokwafo no ho ase sɛn? Bere bi a atwam no yɛkaa wɔ yɛn nhoma ahorow mu sɛ Pentekoste 33 Y.B. mu na Yesu de akoa nokwafo no sii n’asomfo so. Yɛkyerɛkyerɛɛ mu sɛ akoa no gyina hɔ ma Kristofo a wɔasra wɔn a wɔwɔ asase so nyinaa fi Pentekoste 33 Y.B. mu. Yɛkae nso sɛ ‘asomfo’ no gyina hɔ ma Kristofo nkorɛnkorɛ a wɔasra wɔn. Afei nso na yegye di sɛ 1919 na Yesu de akoa nokwafo no sii “nea ɔwɔ nyinaa so,” kyerɛ sɛ Ahenni ho nneɛma a ɔwɔ wɔ asase so nyinaa. Nanso bere a yegyee bere san tweetwee asɛm no mu na yɛbɔɔ ho mpae no, yehui sɛ ehia sɛ yɛyɛ nsakrae bi wɔ yɛn ntease mu—kyerɛ sɛ, ntease a yɛwɔ wɔ Yesu mfatoho a ɛfa akoa nokwafo ne ɔbadwemma ho no, ɛsɛ sɛ yɛsesa mu. (Mmeb. 4:18) Momma yɛmpɛɛpɛɛ mfatoho no mu na yɛnhwɛ sɛnea ɛfa yɛn nyinaa ho—wɔn a wɔwɔ anidaso sɛ wɔbɛkɔ soro ne wɔn a wɔbɛtena asase so nyinaa.\nBERE BƐN NA MFATOHO NO BAAM?\n4-6. Adɛn nti na yebetumi aka sɛ efi 1914 na Yesu mfatoho a ɛfa akoa nokwafo no ho fii ase baam?\n4 Nsɛm foforo a ɛwɔ Mateo ti 24 ma yehu sɛ mfatoho a ɛfa akoa nokwafo ne ɔbadwemma ho no amfi ase amma mu wɔ Pentekoste 33 Y.B. mu, na mmom awiei bere yi mu. Momma yɛnhwɛ nea ɛwɔ Kyerɛwnsɛm no mu a ɛma yɛka saa.\n5 Yesu hyɛɛ ne “mmae ne bere a ɛwɔ hɔ yi awiei ho sɛnkyerɛnne” ho nkɔm, na mfatoho a ɛfa akoa nokwafo no ho no ka nkɔmhyɛ no ho. (Mat. 24:3) Nkɔmhyɛ no fã a edi kan wɔ Mateo 24:4-22, na ɛwɔ mmamu abien. Ne fã a edi kan baa mu fi afe 33 Y.B. kosi 70 Y.B. mu. Nanso ne fã kɛse no ara nya mmamu wɔ yɛn bere yi so. So eyi kyerɛ sɛ nea Yesu ka faa akoa nokwafo no ho nso wɔ mmamu abien? Dabi, ɛnte saa.\n6 Nsɛm a Yesu kae wɔ Mateo 24:29 ne nea ɛtoa so nyinaa fa yɛn bere yi ho titiriw. (Monkenkan Mateo 24:30, 42, 44.) Bere a ɔreka ahohiahia kɛse no ho asɛm no, ɔkae sɛ nkurɔfo ‘behu sɛ onipa Ba no nam ɔsoro mununkum mu reba.’ Afei nso ɔkaa nea enti a ɛsɛ sɛ wɔn a wɔte nna a edi akyiri yi mu no wɛn. Ɔkae sɛ: “Munnim da ko a mo Wura bɛba,” na “dɔn a mo ani nna so mu na onipa Ba no bɛba.” * Bere a Yesu ano gu so reka nneɛma a ebesisi nna a edi akyiri yi mu no ara na ɔkaa mfatoho a ɛfa akoa nokwafo no ho no. Enti yebetumi aka sɛ efi 1914 a nna a edi akyiri no fii ase no na nea Yesu ka faa akoa nokwafo no ho fii ase baam. Nkyerɛkyerɛmu a ɛte saa tɔ asom. Adɛn ntia?\n7. Bere a otwabere no fii ase no, asɛmmisa bɛn na ɛsɔree, na dɛn ntia?\n7 San susuw asɛmmisa yi ho: “Hena koraa ne akoa nokwafo ne ɔbadwemma” no? Asomafo no bere so no, na obiara nhaw ne ho mmisa saa asɛm no. Yehui wɔ adesua a edi eyi anim mu sɛ na asomafo no tumi yɛ anwonwade, na na wotumi mpo de honhom kronkron akyɛde ma afoforo. Ɛno yɛ adanse a ɛkyerɛ sɛ na Yehowa taa wɔn akyi. (Aso. 5:12) Enti ɛbɛyɛ dɛn na obi ahaw ne ho abisa sɛ, ‘Hena koraa na Kristo apaw no sɛ onni yɛn anim?’ Nanso eduu 1914 no na nneɛma asesa. Otwabere no fii ase saa afe no. Afei de na bere aso sɛ woyiyi nwura bɔne no fi awi (anaa ayuo) no mu. (Mat. 13:36-43) Bere a twabere no fii ase no, asɛmmisa yi sɔree: Esiane sɛ na atoro Kristofo pii kyerɛ sɛ wɔyɛ Yesu akyidifo ankasa nti, na ɛbɛyɛ dɛn na wɔahu wɔn a wɔyɛ awi anaa Kristofo a wɔasra wɔn no? Mfatoho a ɛfa akoa nokwafo no ho ma yenya asɛm no ho mmuae. Ɛma yehu sɛ Kristo akyidifo a wɔasra wɔn no na wobenya honhom fam aduan adi amee.\n8. Adɛn nti na ɛfata sɛ akoa nokwafo no yɛ Kristofo a wɔasra wɔn?\n8 Akoa nokwafo no yɛ Kristofo a wɔasra wɔn. Wɔfrɛ saafo no “adehye asɔfokuw,” na wɔde ahyɛ wɔn nsa sɛ wɔnka “nea ɔfrɛɛ [wɔn] fii sum mu baa ne hann nwonwaso mu no nneyɛe pa nkyerɛ.” (1 Pet. 2:9) Enti “adehye asɔfokuw” yi ara na yɛhwɛ kwan sɛ wɔde nokware no bɛkyerɛkyerɛ wɔn mfɛfo gyidifo.—Mal. 2:7; Adi. 12:17.\n9. Kristofo a wɔasra wɔn nyinaa na wɔbom yɛ akoa nokwafo no anaa? Kyerɛkyerɛ mu.\n9 Kristofo a wɔasra wɔn a wɔwɔ asase so nyinaa na wɔbom yɛ akoa nokwafo no anaa? Dabi. Nokwasɛm ne sɛ ɛnyɛ wɔn a wɔasra wɔn nyinaa na wɔde honhom fam aduan ma wɔn mfɛfo gyidifo wɔ wiase nyinaa. Kristofo a wɔasra wɔn no bi yɛ asafo mu asomfo anaa mpanyimfo wɔ wɔn asafo mu. Wɔkɔ nkurɔfo fie kɔkyerɛkyerɛ wɔn, na wɔkyerɛkyerɛ wɔ wɔn asafo mu nso. Afei nso akwankyerɛ biara a efi yɛn asafo no ti ba no, wogye tom de yɛ adwuma. Nanso wɔnka wɔn a wɔde honhom fam aduan ma anuanom wɔ wiase nyinaa no ho. Bio, wɔn a wɔasra wɔn no bi yɛ anuanom mmea a wɔbrɛ wɔn ho ase, enti ɛnyɛ ade a wɔbɛsɔre sɛ wɔrekyerɛkyerɛ wɔ asafo no mu.—1 Kor. 11:3; 14:34.\n10. Hena ne akoa nokwafo ne ɔbadwemma no?\n10 Ɛnde, hena ne akoa nokwafo ne ɔbadwemma no? Akoa no ne Kristofo kakraa bi a wɔasra wɔn a wosiesie honhom fam aduan ma wɔn mfɛfo gyidifo wɔ Kristo mmae mu no. Eyi ne ɛsa a Yesu twa too hɔ no hyia: Ɔfaa nnipa kakraa bi so maa mpempem aduan. Nna a edi akyiri yi nyinaa, anuanom a wɔasra wɔn a wɔyɛ akoa nokwafo no abom ayɛ adwuma wɔ Yehowa Adansefo adwumayɛbea ti. Akoa nokwafo no ne Yehowa Adansefo Akwankyerɛ Kuw no. Nanso hyɛ no nsow sɛ Yesu mfatoho no mu no, wanka “nkoa” na mmom “akoa.” Eyi kyerɛ sɛ ɛnyɛ nnipa nkorɛnkorɛ ho asɛm na na ɔreka, na mmom nnipa bi a wɔaka abom reyɛ adwuma sɛ kuw biako. Enti gyinae biara a Akwankyerɛ Kuw no besi no, kuw no na ɛka bom si.\nHENANOM NE ‘ASOMFO’ NO?\n11, 12. (a) Dwumadi abien bɛn na ɛhyɛ akoa nokwafo ne ɔbadwemma no nsa? (b) Bere bɛn na Yesu de akoa nokwafo no sii n’asomfo so, na hena na ɔpaw no?\n11 Yɛnhyɛ no nsow sɛ Yesu mfatoho no mu no, ɔkae sɛ akoa nokwafo ne ɔbadwemma no bɛhwɛ dwumadi abien so. Nea edi kan, Bible ka sɛ ɔde no “asi n’asomfo so.” Nea ɛto so abien, Yesu kae sɛ “ɔde no besi nea ɔwɔ nyinaa so.” Esiane sɛ mfatoho yi nya ne mmamu wɔ awiei bere yi mu nti, yebetumi aka sɛ bere a Yesu bɛyɛɛ ɔhene wɔ 1914 mu akyi na ɔde dwumadi abien no nyinaa hyɛɛ akoa no nsa.\n12 Ɛnde, bere bɛn na Yesu de akoa nokwafo no sii n’asomfo so? Sɛ yebetumi abua asɛm yi a, ɛsɛ sɛ yebu kɔmpɔ hwɛ nea esii 1914, bere a twabere no fii ase no. Sɛnea yɛahu no, saa bere no akuw pii bɔɔ wɔn ho nsammrane sɛ wɔyɛ Kristofo. Enti na kuw bɛn na Yesu begye atom na wapaw akoa nokwafo no afi mu? Bere a Yesu ne n’Agya bɛhwɛɛ sɛnea nneɛma te wɔ asɔrefie hɔ fi 1914 kosi 1919 mfiase no wohuu Kristofo anokwafo no. * (Mal. 3:1) Yehowa ne Yesu huu Bible Asuafo anokwafo kakraa bi a wɔn ani gye Yehowa ne n’Asɛm ho, na wɔn bo tɔɔ wɔn yam. Ná ehia sɛ Bible Asuafo no ankasa ho tew, na wɔbrɛɛ wɔn ho ase ma wɔtew wɔn ho. (Mal. 3:2-4) Na Bible Asuafo anokwafo no yɛ nokware Kristofo ampa. Afe 1919 no, Kristofo a wɔasra wɔn yi maa wɔn homene so. Saa bere no na Yesu paw mmarima a wɔfata fii wɔn mu yɛɛ wɔn akoa nokwafo ne ɔbadwemma no, na ɔde wɔn sii n’asomfo so.\n13. Ɛhefo ne asomfo no, na dɛn ntia?\n13 Ɛnde, henanom ne asomfo no? Yebetwa no tiaa a, eyinom ne wɔn a wɔn nsa ka honhom fam aduan no. Bere a nna a edi akyiri no fii ase no, na asomfo no nyinaa yɛ Kristofo a wɔasra wɔn. Nanso akyiri yi, nguan foforo mu nnipakuw kɛse no bɛkaa asomfo no ho. “Kuw biako” na ɛhyɛ Kristo ase, na seesei wɔn a wɔdɔɔso wom paa ne nguan foforo no. (Yoh. 10:16) Honhom fam aduan a akoa nokwafo no siesie no ara na akuw abien yi nyinaa di. Akwankyerɛ Kuw no mufo a ɛnnɛ wɔka bom yɛ akoa nokwafo ne ɔbadwemma no nso ɛ? Anuanom yi nso hia honhom fam aduan. Enti wogye tom sɛ ankorankoro a wɔwɔ kuw no mu ka asomfo no ho, sɛnea Yesu akyidifo anokwafo a aka nyinaa ka ho no.\nSɛ yɛbɛkɔ soro oo, yɛbɛtena asase so oo, yɛn nyinaa yɛ ‘asomfo,’ na yehia honhom fam aduan koro no ara\n14. (a) Dɛn na wɔde ahyɛ akoa nokwafo no nsa sɛ ɔnhwɛ so? Nneɛma bɛn saa na ɔhwɛ so? (b) Kɔkɔbɔ bɛn na Yesu de maa akoa nokwafo ne ɔbadwemma no? (Hwɛ adaka a wɔato din, “Sɛ Akoa Bɔne No . . .”)\n14 Yesu de adwumasono bi ato akoa nokwafo ne ɔbadwemma no mmati so. Bible mmere mu no, sɛ akoa bi di nokware a, na ne wura ma ɔhwɛ ne fie. (Luka 12:42) Enti wɔde gyidi fie ahyɛ akoa nokwafo ne ɔbadwemma no nsa sɛ ɔnhwɛ so. Nneɛma a ɔhwɛ so no bi ne Yehowa ahyehyɛde no agyapade, asɛnka adwuma, amansin ne amantam nhyiam. Bio nso ɔhwɛ ma wotintim Bible ho nhoma a yɛde kɔ asɛnka ne nea yɛn ankasa sua wɔ fie ne asafo nhyiam ase. Asomfo no bɔ mmɔden sɛ wobedi honhom fam aduan biara a akoa no de ma.\nOWURA NO DE NO “BESI NEA ƆWƆ NYINAA SO”—BERE BƐN?\n15, 16. Bere bɛn na Yesu de akoa nokwafo no besi nea ɔwɔ nyinaa so?\n15 Bere a Yesu reka adwuma a ɛto so abien a ɔde bɛhyɛ akoa no nsa no, ɔkae sɛ “ɔde no besi nea ɔwɔ nyinaa so.” Bere bɛn na Yesu bɛyɛ saa? Yesu kae sɛ: “Anigye ne akoa a ne wura bɛba abehu sɛ ɔreyɛ saa! Nokwarem mise mo sɛ, Ɔde no besi nea ɔwɔ nyinaa so.” (Mat. 24:46, 47) Hyɛ no nsow sɛ bere a Yesu aba abehu sɛ akoa no ‘reyɛ saa,’ kyerɛ sɛ ɔrema n’asomfo honhom fam aduan no na ɔde no besi nea ɔwɔ nyinaa so. Enti sɛ ɔde adwuma a edi kan no hyɛ akoa no nsa a, bere bi betwam ansa na ɔde nea ɛto so abien no ahyɛ ne nsa. Sɛ yebehu ɔkwan a Yesu bɛfa so de akoa no asi nea ɔwɔ nyinaa so ne bere a ɔbɛyɛ saa a, ehia sɛ yehu nneɛma abien bi. Ɛsɛ sɛ yehu bere a ɔbɛba ne “nea ɔwɔ nyinaa” no.\n16 Bere bɛn na Yesu bɛba? Kyerɛwnsɛm no ankasa bua. Kae sɛ ansa na Yesu reka sɛ ɔde akoa no besi nea ɔwɔ nyinaa so no, na wadi kan aka ne ‘ba’ ho asɛm. Kae nso sɛ ne ‘ba’ a wɔaka ho asɛm wɔ ha no fa bere a ɔbɛba abebu abɔnefo atɛn na wasɛe wɔn wɔ wiase nhyehyɛe no awiei ho. * (Mat. 24:30, 42, 44) Enti ‘ba’ a Yesu “reba” de akoa nokwafo no abesi nea ɔwɔ nyinaa so no bɛbam wɔ ahohiahia kɛse no mu.\n17. Dɛn saa na Yesu wɔ?\n17 Ɛnde, dɛn ne ‘nea Yesu wɔ nyinaa’ no? Yesu kae sɛ ɔde akoa no “besi nea ɔwɔ nyinaa so.” Wanka sɛ nea ɔwɔ wɔ asase so nyinaa. Eyi kyerɛ sɛ nea ɔwɔ wɔ soro nso ka ho. Nokwasɛm ne sɛ Yesu wɔ tumi kɛse wɔ soro. Ɔkae sɛ: “Wɔde tumi nyinaa ama me wɔ ɔsoro ne asase so.” (Mat. 28:18; Efe. 1:20-23) Seesei sɛ yɛreka nea Yesu wɔ a, Mesia Ahenni no ka ho. Efi 1914 na wɔde Ahenni no maa no, na n’akyidifo a wɔasra wɔn benya Ahenni no mu kyɛfa.—Adi. 11:15.\n18. Dɛn na ɛbɛma Yesu ani agye ho sɛ ɔde akoa no besi nea ɔwɔ nyinaa so?\n18 Sɛ yɛhwɛ nea yɛabobɔ so abedu yi a, dɛn na yebetumi aka? Sɛ Yesu ba bebu atɛn wɔ ahohiahia kɛse no mu a, obehu sɛ akoa nokwafo no reyɛ adwuma a ɔde hyɛɛ ne nsa no pɛpɛɛpɛ, kyerɛ sɛ ɔrema n’asomfo honhom fam aduan bere a ɛsɛ mu. Afei Yesu de adwuma a ɛto so abien no bɛhyɛ akoa no nsa, kyerɛ sɛ, ɔde no besi nea ɔwɔ nyinaa so. Yesu de nea ɔwɔ nyinaa bɛhyɛ akoa nokwafo no nsa bere a wɔanya wɔn soro akatua na wɔne Kristo redi ade no.\n19. Akoa nokwafo no benya akatua kɛse wɔ soro asen wɔn mfɛfo a wɔasra wɔn no anaa? Kyerɛkyerɛ mu.\n19 Akoa nokwafo no benya akatua kɛse wɔ soro asen wɔn mfɛfo a wɔasra wɔn no anaa? Dabi. Ɛtɔ da a, obi betumi de ade bi ahyɛ nnipa kakraa bi bɔ wɔ bere bi mu, nanso akyiri yi afoforo betumi anya mu kyɛfa. Ɛho nhwɛso ne asɛm a Yesu ka kyerɛɛ n’asomafo anokwafo 11 anadwo a ade rebɛkye ma wawu no. (Monkenkan Luka 22:28-30.) Yesu hyɛɛ saa mmarima kakra yi bɔ sɛ wɔn nokwaredi nti, akatua pa bi da hɔ retwɛn wɔn. Ɔne wɔn bedi ade wɔ n’Ahenni mu. Nanso mfe bi akyi no, Yesu kyerɛe sɛ 144,000 no nyinaa bɛtena nhengua so ne no adi ade. (Adi. 1:1; 3:21) Saa ara na ɔhyɛɛ bɔ wɔ Mateo 24:47 sɛ ɔde nea ɔwɔ nyinaa bɛhyɛ mmarima kakraa bi nsa, kyerɛ sɛ wɔn a wɔasra wɔn a wobom yɛ akoa nokwafo no. Nanso sɛ yɛreka a, 144,000 no nyinaa ne Yesu bedi tumi wɔ soro.—Adi. 20:4, 6.\nNnipa 144,000 no nyinaa ne Yesu bedi tumi wɔ soro (Hwɛ nkyekyɛm 19)\n20. Adɛn nti na Yesu paw akoa nokwafo no? Dɛn na woasi nketekrakye sɛ wobɛyɛ?\n20 Sɛnea asomafo no bere so Yesu faa nnipa kakraa bi so maa mpempem aduan no, saa ara na ɛnnɛ nso ɔnam akoa nokwafo ne ɔbadwemma no so rema nnipa pii aduan. Yesu paw akoa nokwafo no sɛ ɔmma n’akyidifo anokwafo honhom fam aduan daa wɔ nna a edi akyiri yi nyinaa mu. Wɔn a wɔasra wɔn ne nguan foforo no nyinaa hia saa aduan no. Ɛnde, momma yensi nketekrakye sɛ yɛbɛkɔ so abata wɔn a wɔasra wɔn a wɔyɛ akoa nokwafo ne ɔbadwemma no ho. Yɛyɛ saa a, ɛkyerɛ sɛ yɛn ani sɔ nea Yesu nam wɔn so reyɛ no.—Heb. 13:7, 17.\n^ nky. 2 Nkyekyɛm 2: Na Yesu adi kan ayɛ mfatoho a ɛte saa ara, na ɔfrɛɛ “akoa” no “ofiehwɛfo,” na ɔfrɛɛ “n’asomfo” no “n’asomfo kuw.”—Luka 12:42-44.\n^ nky. 6 Nkyekyɛm 6: Kristo ‘ba’ (Hela, er′kho·mai) nko, ɛnna ne “mmae” (pa·rou·si′a) nko. Ne mmae no fi ase ansa na waba abebu atɛn.\n^ nky. 12 Nkyekyɛm 12: Hwɛ adesua asɛm a wɔato din “Hwɛ! Me Ne Mo Wɔ Hɔ Nna Nyinaa” wɔ Ɔwɛn-Aban yi kratafa 10-12, nkyekyɛm 5-8.\n^ nky. 16 Nkyekyɛm 16: Hwɛ adesua asɛm a wɔato din “Ka Kyerɛ Yɛn, Bere Bɛn na Eyinom Bɛba Mu?” wɔ Ɔwɛn-Aban yi kratafa 7-8, nkyekyɛm 14-18.\nWOTEE NKYERƐKYERƐMU NO ASE?\n‘Akoa nokwafo ne ɔbadwemma no’: Kristofo kakraa bi a wɔasra wɔn a wosiesie honhom fam aduan ma wɔn mfɛfo gyidifo wɔ Kristo mmae mu no. Eyinom ne Akwankyerɛ Kuw a ɛwɔ hɔ nnɛ no\n“N’asomfo”: Eyinom ne wɔn a wɔde honhom fam aduan ma wɔn nyinaa. Wɔn a wɔasra wɔn ne nguan foforo no nyinaa di honhom fam aduan no bi, enti wɔn nyinaa yɛ ‘asomfo’\n“Ne wura de no asi n’asomfo so”: Afe 1919 na Yesu paw anuanom a wɔasra wɔn bi sɛ n’akoa nokwafo ne ɔbadwemma no\n“Ɔde no besi nea ɔwɔ nyinaa so”: Kristo de nea ɔwɔ bɛhyɛ wɔn a wɔbom yɛ akoa no nsa bere a wɔanya ɔsoro akatua no. Wɔne wɔn mfɛfo a wɔbom yɛ 144,000 no nyinaa ne Kristo bedi tumi wɔ soro\n“SƐ AKOA BƆNE NO . . .”\nYesu de asɛyɛde a emu yɛ duru ahyɛ akoa nokwafo ne ɔbadwemma no nsa. Ɛno ne sɛ wɔbɛhwɛ asomfo no ama wɔn honhom fam aduan bere a ɛsɛ mu. Na Yesu nim sɛ wɔn a asɛyɛde kɛse hyɛ wɔn nsa no wɔ akontaabu kɛse nso. (Luka 12:48) Enti bere a ɔde mfatoho a ɛfa akoa nokwafo ne ɔbadwemma ho reba awiei no, ɔde kɔkɔbɔ bi a emu yɛ den mae.\nYesu kae sɛ ebia akoa bɔne bi bɛka sɛ ne wura akyɛ na wafi ase ahwe ne mfɛfo nkoa no. Yesu kae sɛ, sɛ ɛba saa na owura no ba a, ɔbɛtwe akoa bɔne no ‘asõ denneennen.’—Monkenkan Mateo 24:48-51.\nNea Yesu kae yi kyerɛ sɛ akoa bɔne kuw bi bɛtena hɔ wɔ nna a edi akyiri yi mu anaa? Dabi. Ɛwom, nnipa bi yɛ wɔn ade te sɛ akoa bɔne a Yesu kaa ne ho asɛm no. Sɛ saafo no ka wɔn a wɔasra wɔn no ho oo, sɛ nso wɔyɛ “nnipakuw kɛse” no mufo oo, yɛbɛfrɛ wɔn awaefo. (Adi. 7:9) Nanso eyinom nyɛ akoa bɔne kuw. Yesu anka sɛ ɔbɛpaw akoa bɔne bi. Mmom, na ɔrebɔ akoa nokwafo ne ɔbadwemma no kɔkɔ.\nKae sɛ Yesu de asɛmfua “sɛ” na efii ne kɔkɔbɔ no ase. Nhomanimfo bi kae sɛ Hela kasa mu no, ɛkyerɛ “biribi a obi nhwɛ kwan sɛ ebesi.” Ɔkwan bi so no, na Yesu reka sɛ: ‘Sɛ akoa nokwafo ne ɔbadwemma no yɛ ne mfɛfo nkoa basabasa na owura no ba a, ɔbɛtwe n’aso papaapa.’ (Hwɛ Luka 12:45 nso.) Nanso akoa nokwafo ne ɔbadwemma kuw no akɔ so awɛn na wama nkoa a aka no honhom fam aduan a ɛte apɔw.\nAnuanom a wɔasra wɔn a wɔka bom yɛ akoa nokwafo no nim sɛ nea wɔbɛyɛ Yesu asomfo no biara, wobebu ho akontaa akyerɛ Owura no. Ade titiriw a ɛda anuanom a wɔasra wɔn yi koma so paa ne sɛ wɔbɛyɛ adwuma a wɔde ahyɛ wɔn nsa no pɛpɛɛpɛ, na sɛ Owura no ba a, wama wɔn ‘amo.’\nƆWƐN-ABAN—NEA ADESUA NSƐM WOM July 2013


1 ነገሥት 9 NASV – 1 Ahemfo 9 ASCB | Biblica\n1 ነገሥት 9 NASV – 1 Ahemfo 9 ASCB\n1Ɛberɛ a Salomo wiee Awurade asɔredan no ne ahemfie no sie no, ɔhunuu sɛ wayɛ deɛ ɔpɛ sɛ ɔyɛ no nyinaa awie. 2Awurade daa ne ho adi kyerɛɛ no ne mprenu so, sɛdeɛ na wada ne ho adi akyerɛ no wɔ Gibeon dada no. 3Awurade ka kyerɛɛ no sɛ:\n“Mate wo mpaeɛbɔ ne wʼadesrɛ. Mate saa asɔredan yi a woasi no ho, sɛdeɛ wɔbɛhyɛ me din animuonyam wɔ hɔ afebɔɔ. Mɛhwɛ so na mama mʼani aku ho.\n4“Na wo, sɛ wode nokorɛ ne nyamesuro di mʼakyi, sɛdeɛ wʼagya Dawid yɛeɛ, na ɔdii me mmara ne mʼahyɛdeɛ nyinaa so no a, 5mɛtim wʼahennie nnidisoɔ ase wɔ Israel afebɔɔ, sɛdeɛ meka kyerɛɛ wʼagya Dawid sɛ, ‘Ɛremma sɛ worennya ɔbarima bi nntena Israel ahennwa no so da no.’\n6“Na sɛ wo anaa wo mmammarima dane firi me ho, na wɔbu me mmara ne mʼahyɛdeɛ a mede ama mo no so, na sɛ wɔfiri akyire kɔsom anyame afoforɔ sɔre wɔn a, 7ɛnneɛ, mɛtwa Israel afiri asase a mede ama wɔn no so, na mapo saa asɔredan a mate ho wɔ me din mu no. Ɛbɛma Israel atɔ sin, na ayɛ aseredeɛ wɔ nnipa nyinaa mu. 8Na ɛwom sɛ saa Asɔredan yi yɛ fɛ deɛ, nanso, wɔn a wɔbɛtwam wɔ ho no bɛtwiri no, adi ho abooboo, abisa sɛ, ‘Adɛn enti na Awurade ayɛ asase yi ne Asɔredan yi saa?’ 9Nnipa bɛbua sɛ, ‘Ɛfiri sɛ, wɔapa Awurade, wɔn Onyankopɔn, a ɔyii wɔn agyanom firii Misraim no akyi, na wɔde wɔn ho akɔdan anyame afoforɔ a wɔresom wɔn, sɔre wɔn. Ɛno enti na Awurade ama saa ɔhaw ne abɛbrɛsɛ yi aba wɔn so no.’ ”\nSalomo Ne Huram Nhyehyɛeɛ\n10Mfeɛ aduonu a Salomo de sii Awurade asɔredan no ne ahemfie no akyi, 11ɔhene Salomo de nkurotoɔ aduonu a ɛwɔ Galilea maa Tirohene Huram, ɛfiri sɛ, Huram maa no ntweneduro nnua ne pepeaa nnua ne sikakɔkɔɔ a na ɔhia. 12Huram firii Tiro kɔhwɛɛ nkuro a Salomo de ama no no, nanso nʼani ansɔ koraa. 13Ɔbisaa sɛ, “Me nua, na nkuro bɛn na wode ama me yi? Saa nkuro yi nni mu!” Enti, ɔfrɛɛ hɔ Kabul, “Deɛ ɛnni mu” de bɛsi ɛnnɛ. 14Na Huram asoma ma wɔde sikakɔkɔɔ tɔno 4 akɔma Salomo.\nSalomo Mpontuo Nnwuma\n15Ɛkwan a ɔhene Salomo faa so tintim, hyɛɛ nnipa, ma wɔsii Awurade asɔredan no ne nʼahemfie, Milo, Yerusalem ɔfasuo ne Hasor, Megido ne Geser nkuro no nie: 16Misraimhene kɔtuaa Geser, gyee hɔ faeɛ. Ɔkumm Kanaanfoɔ a wɔte kuro no mu nyinaa, hyee hɔ pasaa. Ɔde kuropɔn no maa ne babaa no sɛ akyɛdeɛ ɛberɛ a ɔwaree Salomo no. 17Enti, Salomo sane kyekyeree Geser kuropɔn no. Afei, ɔsane kyekyeree nkuro a ɛwɔ Bet-Horon anafoɔ, 18Baalat ne Tamar wɔ ɛserɛ so, nʼasase so. 19Ɔkyekyeree nkuro a na wɔkora nnuane wɔ hɔ, kyekyeree nkuropɔn nso a na wɔkora ne nteaseɛnam ne nʼapɔnkɔ wɔ hɔ. Ɔkyekyeree Yerusalem ne Lebanon ne nʼahemman nyinaa, sɛdeɛ nʼakoma pɛ.\n20Na nnipa bi da so te asase no so a wɔnyɛ Israelfoɔ. Wɔne Amorifoɔ, Hetifoɔ, Perisifoɔ, Hewifoɔ ne Yebusifoɔ. 21Yeinom ne aman a na Israel nwiee wɔn asetɔre korakora no asefoɔ. Enti, Salomo hyɛɛ wɔn ma wɔyɛɛ nʼadwumayɛfoɔ, na wɔda so yɛ de bɛsi ɛnnɛ. 22Nanso, Salomo anhyɛ Israelfoɔ amma wɔanyɛ ɔhyɛ nnwuma. Mmom, ɔmaa wɔyɛɛ asraafoɔ, aban adwumayɛfoɔ. Ɔmaa ebinom yɛɛ nʼakodɔm, ne nteaseɛnam ne ne nteaseɛnamkafoɔ so asahene. 23Afei, ɔyii wɔn mu ahanum ne aduonum maa wɔhwɛɛ ne nkɔso nnwuma ahodoɔ so.\n24Ɛberɛ a Salomo yii ne yere a ɛyɛ Farao babaa no firii Dawid kuro no mu, de no kɔɔ ahemfie foforɔ a wasi ama no no mu no, ɔsii Milo.\n25Afe biara mu, na Salomo bɔ ɔhyeɛ afɔdeɛ ne asomdwoeɛ afɔdeɛ ma Awurade wɔ afɔrebukyia a ɔsiiɛ no so mprɛnsa. Na ɔhye aduhwam nso ma Awurade. Enti, ɔde wiee asɔredan no si.\n26Akyire no, ɔhene Salomo yɛɛ ɛpo so ahyɛn wɔ Esion-Geber,9.26 Salomo nsa a ɛkaa hyɛngyinabea a ɛwɔ Esion kuro a ɛwɔ Edom no na ɛmaa ɔnyaa ɛkwan kɔɔ Ɛpo Kɔkɔɔ no ne India Ɛpohahanaa no so. hyɛngyinabea a ɛbɛn Elot a ɛwɔ Edom asase so hɔ a ɛwɔ Ɛpo Kɔkɔɔ no mpoano. 27Na Huram maa nʼahyɛn mu adwumayɛfoɔ a wɔnim hyɛn mu adwuma yie no, ne Salomo nkurɔfoɔ de ahyɛn no yɛɛ adwuma. 28Wɔyɛɛ adwuma kɔɔ Ofir, na wɔsane de sikakɔkɔɔ tɔno 16 brɛɛ Salomo.\nASCB : 1 Ahemfo 9


Adɛn nti na nnipa a wɔtenaa ase tete no de kootaa hyehyɛɛ birikisi?\n▪ Bible ka wɔn a wosii Babel abantenten no ho asɛm sɛ “birikisi bɛyɛɛ abo maa wɔn, na wɔde kootaa hyehyɛe.”—Genesis 11:3.\nKootaa yɛ biribi a wonya wɔ asase mu na efi fango mu. Epuepue fi asase mu na ɛkyenkyen. Sɛ wokɔ Mesopotamia a, ɛnyɛ na wɔ hɔ. Tete mmere mu nyinaa, na wonim sɛ etumi tare ade yiye. Nhoma bi ka kootaa ho asɛm sɛ, “sɛ wɔde birikisi a wɔatõ resi dan a, ɛno na wɔde hyehyɛ.”\nEbinom kɔɔ tete kurow Ur a ɛwɔ Mesopotamia amanfo so kɔhwehwɛɛ hɔ, na nhoma bi ka ho asɛm. Nea ɔkyerɛw asɛm no kae sɛ: “Fango a abu so wɔ Iraq anafo fam no, tete no na wɔtaa de kootaa a wonya fi mu no hyehyɛ birikisi a wɔatõ. Na nnɛ ne nnɛ yi nyinaa wokɔ hɔ a wubehu bi. Tete hɔ no, na wɔde saa ade tuntum yi keka nneɛma si anim, nanso ɛnnɛ de, ɛde mpaapaemu ne ntɔkwaw na aba hɔ. Tete Babilonfo birikisi a na wɔde dɔte yɛ no, na emu yɛ mmerɛw, enti nea ɛbɛyɛ a nsu nhohoro nkɔ no, wɔde kootaa hyehyɛɛ birikisi de sisii adan, na wɔde bi nso yɛɛ akwan; ɛno na ama atena hɔ mfe mpempem pii no.”—Archaeology.\n“Krataa” bɛn na na ɛwɔ hɔ tete no?\n▪ Asɛm bi a Yohane kyerɛwee wɔ Bible mu na ama asɛmmisa yi asɔre. Ɔkae sɛ: “Ɛwom sɛ mewɔ nneɛma pii a anka mɛkyerɛw abrɛ mo de, nanso mempɛ sɛ mede krataa ne adubiri kyerɛw.”—2 Yohane 12.\nNea Hela asɛmfua kharʹtes a wɔakyerɛ ase “krataa” no kyerɛ ne mmɛw a na wodua wɔ nsu ho. Nhoma bi ka ɔkwan a na wɔfa so de mmɛw yɛ krataa no ho asɛm sɛ: “Ná mmɛw nnua no tumi yɛ atenten bɛyɛ mita 3. Enti sɛ wɔwaawae a, na wɔatwitwa no nteaanteaa akeka afam ho. Wodi kan de bi toto ntentenmu na wɔde bi abeabea mu. Afei wɔde abɔsobaa boro mmɛw no, na wɔde ade atwitwiw so ama ayɛ toromtorom.”\nWɔn a wotutu fam hwehwɛ tetefo nneɛma mu akonya nhoma pii wɔ Egypt ne beae bi a ɛbɛn Ɛpo a Awu no. Ná wɔde mmɛw krataa na akyerɛw. Mmɛw nhoma a wohui no bi yɛ Kyerɛwnsɛm, na wɔkyerɛ sɛ ɛbɛyɛ sɛ wɔkyerɛw saa nhoma no wɔ Yesu bere so anaa wɔkyerɛwee ansa na wɔrewo no mpo. Bible mu nkrataa bi te sɛ nea asomafo no kyerɛwee no, ebetumi aba sɛ mmɛw krataa so na wɔkyerɛw gui.\n[Mfonini Fibea wɔ kratafa 11]\nw12 7/1 kr. 11


KENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nEnti obi wɔ hɔ a ɔtie yɛn mpaebɔ?\n“O mpaebɔ Tiefo, wo nkyɛn na ɔhonam nyinaa bɛba.”—Dwom 65:2.\nEbinom ka sɛ, wobɔ mpae a, ‘ɛnkɔ baabiara; ɛka wo dan mu.’ Wɔn a amanehunu ato wɔn no, ebia wɔbɛnya adwene sɛ Onyankopɔn ntie wɔn mpaebɔ.\nBible ka sɛ, “Yehowa [Nyankopɔn] ani wɔ treneefo so, na wayɛ aso ama wɔn adesrɛ; nanso Yehowa ani sã wɔn a wɔyɛ bɔne.” (1 Petro 3:12) Wei kyerɛ sɛ Onyankopɔn tie yɛn mpaebɔ. Wɔn a wɔtie Onyankopɔn asɛm paa na ɔtie wɔn mpaebɔ. Bible mu asɛm foforo nso ma yɛhu sɛ Onyankopɔn yi ne yam tie mpaebɔ. Ɛka sɛ: ‘Ahotoso a yɛwɔ wɔ ne mu ne sɛ biribiara a yɛbisa sɛnea n’apɛde te no, ɔtie yɛn.’ (1 Yohane 5:14) Enti sɛ obi pɛ sɛ Nyankopɔn tie ne mpaebɔ a, ɛsɛ sɛ ɔhu nea Nyankopɔn pɛ na wabɔ ho mpae.\nSɛn na ɛsɛ sɛ yɛbɔ mpae?\n“Sɛ worebɔ mpae a, ntĩ nsɛm koro no ara mu nka no mpɛn pii.”—Mateo 6:7.\nNyamesomfo bi te sɛ Buddhafo, Katolekfo, Hindufo, ne Nkramofo no, wɔn som kyerɛ wɔn sɛ, wɔnkyere nsɛm bi ngu wɔn tirim na wɔmfa rosary anaa atasebaa nka ho mmɔ mpae.\nYɛrebɔ mpae a, ɛsɛ sɛ yɛyi yɛn yam ka yɛn akoma mu asɛm nyinaa. Ɛnsɛ sɛ yɛkyere nsɛm bi gu yɛn tirim ka kɛkɛ. Bible ka sɛ: ‘Sɛ worebɔ mpae a, ntĩ nsɛm koro no ara mu nka no mpɛn pii sɛnea amanaman mufo yɛ no, wɔsusu sɛ wɔn nsɛm dodow nti wɔbɛtie wɔn. Enti monnyɛ sɛ wɔn, ɛfiri sɛ mo Agya Onyankopɔn nim nneɛma a ɛhia mo koraa ansa na moabisa no.’—Mateo 6:7, 8.\nNEA ENTI A ƐHIA\nSɛ yɛammɔ mpae sɛnea Onyankopɔn pɛ a, yɛbɛkasa agu mframa mu kwa; anhwɛ koraa a na yɛahyɛ Onyankopɔn abufuw. Bible bɔ yɛn kɔkɔ sɛ wɔn a wɔntie Nyankopɔn asɛm no, wɔn mpaebɔ yɛ “akyide.”—Mmebusɛm 28:9.\nHena na ɛsɛ sɛ yɛbɔ mpae kyerɛ no?\n‘Monhwehwɛ Yehowa Nyankopɔn bere a mobɛhu no. Momfrɛ no bere a ɔbɛn yi.’—Yesaia 55:6.\nEbinom bɔ mpae kyerɛ Maria anaa abɔfo ne wɔn a nkurɔfo frɛ wɔn “ahotefo” no. “Ahotefo” no bi ne Anthony a ɔfi Padua. Nkurɔfo kyerɛ sɛ saa Anthony yi, ɔboa nnipa “ma wɔbɛn Nyankopɔn, na wɔnya nneɛma a wɔde bɛtwitwa wɔn ho wɔ abrabɔ mu.” Baako nso ne “Ɔhotefo” Jude. Wɔkyerɛ sɛ nkurɔfo kɔ “ahokyere” mu a, ɔsɔ wɔn mu. Nnipa pii bɔ mpae kyerɛ saa “ahotefo” no ne abɔfo; wɔn adwene ne sɛ wɔbɛsrɛ ama wɔn wɔ Nyankopɔn anim.\nWɔn a wɔyɛ Kristofo paa deɛ, ɛsɛ sɛ wɔbɔ mpae kyerɛ ‘yɛn Agya a ɔwɔ soro’ no. (Mateo 6:9) Bible tu yɛn fo sɛ: ‘Monnnwennwene biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.’—Filipifo 4:6.\nHwɛ nea enti a wo haw yɛ Onyankopɔn haw.\n“Dɛn na Yehowa Hwehwɛ Fi Wo Hɔ?”\nWhat does God expect from those who want to worship him? Is it possible for imperfect humans to please God?\n“Monkɔ so Mmisa, na Wɔde Bɛma Mo”\nKenkan mfatoho abien bi a Yesu yɛe wɔ Luka ti 11 no, na ɛbɛma woahu nea woyɛ a Onyankopɔn betie wo mpaebɔ.\nƐdeɛn na Bible Ka Fa Mpaebɔ Ho?


Onyankopɔn Dɔ Nnipa a Wɔn Ho Tew | Onyankopɔn Dɔ\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nOnyankopɔn Dɔ Nnipa a Wɔn Ho Tew\n“Nea ɔma ne ho tew na wobɛtew wo ho ama no.”—DWOM 18:26.\n1-3. (a) Dɛn nti na ɔbea bi bɛhwɛ ama ne ba ho atew kama? (b) Dɛn nti na Yehowa pɛ sɛ n’asomfo ho tew, na dɛn na ɛka yɛn ma yedi yɛn ho ni?\nƆBEA bi siesie ne ba ketewa a ɔrepue ho. Ɔhwɛ hu sɛ abofra no aguare na ɔhyɛ atade a ani tew kama. Onim sɛ, sɛ ne ba no ho tew a, obenya apɔwmuden. Afei nso onim sɛ ne ba no ahosiesie bɛma nkurɔfo abɔ abofra no awofo din pa anaa dimmɔne.\n2 Yɛn soro Agya Yehowa pɛ sɛ n’asomfo ho tew. N’Asɛm ka sɛ: “Nea ɔma ne ho tew na wobɛtew wo ho ama no.” * (Dwom 18:26) Yehowa dɔ yɛn; onim sɛ, sɛ yɛma yɛn ho tew a, ɛbɛboa yɛn ankasa. Yehowa pɛ sɛ n’Adansefo yɛ ade a ɛbɛma wɔabɔ no din pa. Nokwarem no, sɛ yɛn ho tew na yɛbɔ ɔbra pa a, ɛbɛhyɛ Yehowa ne ne din kronkron no anuonyam, na ɛrengu ho fĩ.—Hesekiel 36:22; kenkan 1 Petro 2:12.\n3 Yenim sɛ Onyankopɔn dɔ wɔn a wɔn ho tew, enti ɛka yɛn ma yedi yɛn ho ni. Yɛdɔ no, enti yɛpɛ sɛ yɛn abrabɔ hyɛ no anuonyam. Afei nso, yɛpɛ sɛ yɛde yɛn ho sie ne dɔ mu. Ma yɛnhwɛ nea enti a ɛsɛ sɛ yɛma yɛn ho tew, nea ɛkyerɛ sɛ yɛn ho tew, ne nea yɛbɛyɛ ama yɛn ho atew. Eyi a yɛbɛyɛ no bɛboa yɛn ma yɛahu nea ebia ɛsɛ sɛ yɛyɛ ho adwuma.\nDƐN NTI NA ƐSƐ SƐ YƐMA YƐN HO TEW?\n4, 5. (a) Dɛn titiriw nti na ɛsɛ sɛ yɛma yɛn ho tew? (b) Dɛn na ɛwɔ Yehowa abɔde mu a ɛma yehu sɛ ne ho tew?\n4 Ɔkwan baako a Yehowa fa so kyerɛ yɛn nea yɛnyɛ ne sɛ, ɔyɛ nhwɛso ma yɛn. N’asɛm ka kyerɛ yɛn sɛ ‘yensuasua Onyankopɔn.’ (Efesofo 5:1) Ɛno ma yehu ade titiriw a enti ɛsɛ sɛ yɛn ho tew: Yehowa, Onyankopɔn a yɛsom no no di ne ho ni, ne ho tew, na ɔyɛ kronkron wɔ biribiara mu.—Kenkan Leviticus 11:44, 45.\n5 Sɛnea Yehowa abɔde ma yehu ne su ne n’akwan pii no, saa ara na ɛma yehu nso sɛ ne ho tew. (Romafo 1:20) Ɔbɔɔ asase sɛ ɛnyɛ baabi a ɛhɔ tew a nnipa bɛtena. Yehowa abɔ nneɛma bi wɔ asase so a ɛma mframa ne nsu mu tew daa. Mmoawammoawa bi yɛ adwuma te sɛ ɔyɛ-ade-yiye, na wosiesie nneɛma funu ma ɛdan nneɛma pa. Mmoawammoawa yi bi didi pii, enti nyansahufo ma wɔnom fango a ehwie gu, na wodi nneɛma foforo a pɛsɛmenkominyafo ne adifudepɛfo de sɛe ade no. Eyi kyerɛ sɛ ahotew ho hia ‘Nea ɔyɛɛ asase no.’ (Yeremia 10:12) Yɛn nso, ɛsɛ sɛ ehia yɛn.\n6, 7. Ɔkwan bɛn so na Mose Mmara no sii so dua sɛ ɛsɛ sɛ Yehowa asomfo nyinaa ho tew?\n6 Ade foforo a enti ɛsɛ sɛ yɛma yɛn ho tew ne sɛ Yehowa, yɛn Tumfoɔ Pumpuni no hwehwɛ sɛ n’asomfo ho tew. Mmara a Yehowa de maa Israelfo no kyerɛe sɛ, sɛ obi ho ntew a ɔrentumi nsom Onyankopɔn. Mmara no kyerɛe sɛ Mpata Da no, ɛsɛ sɛ ɔsɔfopanyin no guare mprenu. (Leviticus 16:4, 23, 24) Ansa na asɔfo no bɛbɔ afɔre ama Yehowa no, na ɛsɛ sɛ wɔhohoro wɔn nsa ne wɔn nan ho. (Exodus 30:17-21; 2 Beresosɛm 4:6) Mmara no bobɔɔ nneɛma bɛyɛ 70 a sɛ obi yɛ a, ɛma ne nipadua ne ne som ho gu fĩ. Sɛ Israelni ho ntew a, na ɔrentumi nnya ɔsom mu kyɛfa biara. Ɛtɔ mmere bi a, sɛ obu mmara yi so a wotumi kum no mpo. (Leviticus 15:31) Sɛ obi amma wɔannwira ne ho sɛnea mmara no kyerɛ, na wanguare anhoro ne ntade a, na ɛsɛ sɛ ‘wotwa no fi asafo no mu.’—Numeri 19:17-20.\n7 Ɛwom sɛ yenni Mose Mmara no ase deɛ, nanso ɛma yehu Onyankopɔn adwene wɔ nneɛma bi ho. Yehu pefee sɛ Mmara no sii so dua sɛ ɛsɛ sɛ Onyankopɔn asomfo ho tew. Yehowa nsesae. (Malaki 3:6) Sɛ yɛn som bɛsɔ n’ani a, gye sɛ “ɛho tew na efĩ biara nni ho.” (Yakobo 1:27) Enti ɛsɛ sɛ yehu nea ɔpɛ sɛ yɛyɛ wɔ ahotew ho.\nNEA ƐMA OBI HO TEW WƆ ONYANKOPƆN ANI SO\n8. Nneɛma bɛn mu na Yehowa pɛ sɛ yɛn ho tew?\n8 Sɛ Bible ka ahotew ho asɛm a, ɛnkyerɛ honam fam ahotew nkutoo. Sɛ yɛn ho bɛtew wɔ Onyankopɔn ani so a, ɛsɛ sɛ yɛn ho tew wɔ biribiara mu. Yehowa pɛ sɛ yɛn ho tew wɔ nneɛma titiriw nnan bi mu—honhom mu, abrabɔ mu, adwene mu, ne honam mu. Ma yɛnhwɛ nea emu biara kyerɛ.\n9, 10. Yɛn ho a yɛbɛma atew wɔ honhom mu no kyerɛ sɛn, na dɛn na nokware Kristofo renyɛ?\n9 Honhom mu ahotew. Nea yɛn ho a yɛbɛma atew wɔ honhom mu kyerɛ ara ne sɛ yɛremfa atoro som mfrafra nokware som. Bere a Israelfo fi Babilon resan akɔ Yerusalem no, na ɛsɛ sɛ wotie Onyankopɔn afotu yi: “Mumfi hɔ nkɔ, mommfa mo nsa nnka biribiara a ɛho ntew; . . . montew mo ho.” (Yesaia 52:11) Ade titiriw nti a na Israelfo resan akɔ wɔn man mu ne sɛ na wɔrekɔsom Yehowa bio. Ná ɛsɛ sɛ wɔn som no ho tew. Ná ɛnsɛ sɛ wɔde Babilon som mu nkyerɛkyerɛ, emu nneyɛe ne amanne a egu Onyankopɔn ho fĩ no frafra wɔn som mu.\n10 Ɛnnɛ nso, ɛsɛ sɛ nokware Kristofo hwɛ yiye na wɔamfa atoro som angu wɔn ho fĩ. (Kenkan 1 Korintofo 10:21.) Nea enti a ahwɛyiye ho hia wɔ eyi mu ne sɛ atoro som wɔ baabiara. Aman pii so no, wɔde atoro som nkyerɛkyerɛ ahyehyɛ wɔn amammerɛ, wɔn amanne ne wɔn nneyɛe mu. Emu bi ne sɛ wogye di sɛ biribi hyɛ yɛn mu a enwu da. (Ɔsɛnkafo 9:5, 6, 10) Nokware Kristofo mfa wɔn ho nhyɛ amanne a efi atoro nkyerɛkyerɛ mu no mu. * Bible kyerɛ yɛn nea yɛyɛ a ɛbɛma yɛn som ho atew, na yɛremma afoforo nhyɛ yɛn mma yɛnyɛ biribi foforo biara.—Asomafo Nnwuma 5:29.\n11. Yɛn ho a yɛbɛma atew wɔ abrabɔ mu no kyerɛ sɛn, na dɛn nti na ɛsɛ sɛ yɛma yɛn abrabɔ ho tew?\n11 Abrabɔ mu ahotew. Sɛ yɛbɛma yɛn ho atew abrabɔ mu a, ɛnsɛ sɛ yɛde yɛn ho hyɛ nna mu ɔbrasɛe biara mu. (Kenkan Efesofo 5:5.) Ehia sɛ yɛbɔ bra pa. Sɛnea ti a edi hɔ no bɛma yɛahu no, sɛ yebetumi atena Onyankopɔn dɔ mu a, ɛsɛ sɛ ‘yeguan aguamammɔ.’ Aguamammɔfo anaa wɔn a wɔde wɔn ho hyɛ nna mu ɔbrasɛe mu na wonnu wɔn ho no “rennya Onyankopɔn ahenni no.” (1 Korintofo 6:9, 10, 18) Onyankopɔn ani so no, wɔn a wɔte saa no yɛ “wɔn a wɔn ho ntew a wɔyɛ atantanne.” Sɛ wɔanhwɛ amma wɔn ho antew a, nea ‘wobenya ne owuprenu no.’—Adiyisɛm 21:8.\n12, 13. Nea obi dwen ho no ka nea ɔyɛ dɛn, na yɛbɛyɛ dɛn ama yɛn adwenem atew?\n12 Adwenem ahotew. Nea ɛwɔ obi adwene mu na ɔyɛ ho adwuma. Sɛ yɛma nneɛma bɔne ase tim wɔ yɛn adwene ne yɛn komam a, ɛwom ara a, yɛbɛyɛ nneɛma a ɛho ntew. (Mateo 5:28; 15:18-20) Nanso sɛ yɛde nneɛma pa a ɛho tew hyɛ yɛn adwenem a, ɛbɛma yɛn abrabɔ ho atew. (Kenkan Filipifo 4:8.) Yɛbɛyɛ dɛn ama yɛn adwenem atew? Ade baako a ehia sɛ yɛyɛ ne sɛ yɛbɛkwati anigyede biara a ebetumi asɛe yɛn adwene. * Bio nso, sɛ yesua Onyankopɔn Asɛm daa a, ɛbɛma yɛde adwempa ahyɛ yɛn tirim.—Dwom 19:8, 9.\n13 Sɛ yɛbɛtena Onyankopɔn dɔ mu a, ehia sɛ yɛma yɛn ho tew wɔ honhom mu, abrabɔ mu, ne adwene mu. Wɔakyerɛkyerɛ ahotew a ɛte saa mu kɔ akyiri wɔ nhoma yi afã foforo. Afei ma yɛnhwɛ nea ɛto so nnan no—honam mu ahotew.\nYƐBƐYƐ DƐN AMA YƐN HO ATEW ƆHONAM MU?\n14. Dɛn nti na honam mu ahotew nyɛ ankorankoro asɛm kɛkɛ?\n14 Honam mu ahotew kyerɛ sɛ yɛbɛma yɛn nipadua ne baabi a yɛte atew. Esiane sɛ honam mu ahotew yɛ ankorankoro asɛm nti, ɛmfa obiara ho anaa? Yehowa asomfo fam deɛ, ɛnte saa koraa. Yɛaka dedaw sɛ Yehowa pɛ sɛ yɛn ho tew honam mu, efisɛ ɛboa yɛn, na ɛma wɔbɔ no din pa nso. Dwinnwen mfatoho a ɛwɔ nkyekyɛm a edi kan no ho. Sɛ wuhu sɛ abofra bi ho yɛ fĩ bere nyinaa a, so ɛremma wunnya n’awofo ho adwene bi? Yɛmpɛ sɛ yɛn ahosiesie anaa yɛn abrabɔ ma wɔbɔ yɛn soro Agya no dimmɔne anaa ɛsɛe asɛm a yɛka no. Onyankopɔn Asɛm ka sɛ: “Yɛnto hintidua biribiara mu, na wɔannya yɛn som adwuma no ho asɛm biara; na mmom ade nyinaa mu yɛda yɛn ho adi sɛ Onyankopɔn asomfo.” (2 Korintofo 6:3, 4) Ɛnde, yɛbɛyɛ dɛn ama yɛn ho atew wɔ ɔhonam mu?\n15, 16. Dɛn na ɛsɛ sɛ yɛyɛ de kyerɛ sɛ yedi yɛn ho ni, na dɛn na ɛsɛ sɛ yɛyɛ wɔ yɛn ntade ho?\n15 Momma yenni yɛn ho ni na yɛn ntade ani ntew. Ɛwom, ɛsono ɔman biara ne emu nsɛm, nanso samina ne nsu a yɛde beguare daa ama yɛne yɛn mma ho atew deɛ, ɛho ntaa nyɛ na. Sɛ yedi yɛn ho ni a, yɛde samina ne nsu bɛhohoro yɛn nsa ansa na yɛadidi anaa yɛaso aduan mu, na sɛ yɛkɔ agyanan so anaasɛ abofra sɛe ne ho na yɛhohoro ne ho anaa yɛsesa ne ho wie a, ɛsɛ sɛ yɛhohoro yɛn nsa. Samina ne nsu a yɛde bɛhohoro yɛn nsa no betumi abɔ yɛn ho ban afi nyarewa ho, na ebetumi agye yɛn nkwa mpo. Ebetumi abɔ nkurɔfo ho ban afi ɔyare mmoawa ho, na ɛbɛboa wɔn na wɔannya ayamtu. Aman bi mu no, afie pii nni nnorobɛn a nsufĩ fa mu kɔ. Baabi a ɛte saa no, wobetumi atutu fam na sɛ wogya wɔn anan wie a, wɔakata so sɛnea na tete Israelfo yɛ no.—Deuteronomium 23:12, 13.\n16 Yɛn ntade nso, ɛsɛ sɛ yɛhoro daa ma ani tew. Ɛnyɛ atade a ne bo yɛ den anaa aba so a Kristoni bi bɛhyɛ ne asɛm no, na mmom ɛsɛ sɛ ɔma ani tew kama, na ɛyɛ nea ɛfata. (Kenkan 1 Timoteo 2:9, 10.) Ɛmfa ho baabi a yɛte biara no, ɛsɛ sɛ yɛn ahosiesie ma ‘yɛn Agyenkwa Onyankopɔn nkyerɛkyerɛ ho ba nyam.’—Tito 2:10.\n17. Dɛn nti na ɛsɛ sɛ yɛma yɛn fie ne ɛho nyinaa tew kama?\n17 Yɛn fie ne ɛhɔ nneɛma. Ebia yɛn fie nkyɛn so, nanso ɛsɛ sɛ yɛyɛ nea yebetumi biara ma ɛhɔ tew. Sɛ yɛwɔ kar a yɛde kɔ nhyiam ne asɛnka nso a, ɛsɛ sɛ yɛhwɛ ma emu ne ɛho nyinaa tew. Yɛnkae sɛ, sɛ yɛn fie mu ne ɛho tew a, ɛno mpo tumi di adanse. Yɛtaa ka kyerɛ nkurɔfo sɛ Yehowa yɛ ahotew Nyankopɔn ma enti ‘ɔbɛsɛe wɔn a wɔresɛe asase no,’ na ɛrenkyɛ koraa n’Ahenni no bɛma asase nyinaa adan paradise. (Adiyisɛm 11:18; Luka 23:43) Ɔkwan biara so no, ɛsɛ sɛ yɛn fie ne yɛn nneɛma ma afoforo hu sɛ ɛnnɛ mpo yɛresua sɛ yɛde ahotew bɛbɔ yɛn bra sɛnea ɛbɛkɔ so wɔ wiase foforo a ɛreba no mu no.\nSɛ yɛbɛma yɛn ho atew ɔhonam mu a, ɛsɛ sɛ yɛma yɛn nipdua ne yɛn nneɛma nso ho tew\n18. Yɛbɛyɛ dɛn akyerɛ sɛ yɛwɔ obu ma yɛn Ahenni Asa?\n18 Baabi a yehyiam som. Yehowa ho dɔ ka yɛn ma yenya obu ma yɛn Ahenni Asa, baabi titiriw a nokware som kɔ so wɔ mpɔtam hɔ no. Sɛ nnipa foforo ba Ahenni Asa so a, ɛsɛ sɛ wohu sɛ baabi a yehyiam no tew. Nea ɛbɛyɛ na asa no ayɛ fɛ bere nyinaa no, ehia sɛ daa yesiesie hɔ na yɛyɛ nneɛma a ɛho atɔ kyima nso yiye. Sɛ yɛyɛ yɛn fam de ma yɛn Ahenni Asa yɛ kama a, ɛbɛkyerɛ sɛ yɛwɔ obu ma asa no. Ɛyɛ hokwan sɛ yebetu yɛn ho ama ‘asiesie’ yɛn Ahenni Asa so. (2 Beresosɛm 34:10) Saa ara na ɛsɛ sɛ yetu yɛn ho ma siesie Nhyiam Asa so anaa baabi foforo biara a yɛyɛ amansin ne amantam nhyiam no.\nYƐNTWE YƐN HO MFI SUBAN NE NNEYƐE A ƐHO NTEW HO\n19. Sɛ yɛbɛma yɛn ho atew ɔhonam mu a, dɛn na ɛsɛ sɛ yɛkwati, na dɛn na ɛwɔ Bible mu a ɛboa yɛn wɔ asɛm yi mu?\n19 Sɛ yɛbɛma yɛn ho atew ɔhonam mu a, ɛsɛ sɛ yɛtwe yɛn ho fi suban ne nneyɛe a ɛho ntew ho; ebi ne sigaretnom, asabow, ne nnubɔne a wɔde di dwuma. Bible mmobɔ suban a ɛho ntew a abu so nnɛ no nyinaa din mmaako mmaako, nanso nnyinasosɛm a ɛwom no ma yehu sɛnea Yehowa te nka wɔ saa nneɛma no ho. Esiane sɛ yenim Yehowa adwene wɔ nneɛma ho nti, ɔdɔ a yɛwɔ ma no no ka yɛn ma yɛyɛ nea ɛsɔ n’ani. Ma yɛnhwɛ Kyerɛwnsɛm mu nnyinasosɛm nnum bi.\n20, 21. Nneyɛe bɛn na Yehowa pɛ sɛ yɛtwe yɛn ho fi ho, na ade titiriw bɛn nti na ɛsɛ sɛ yɛyɛ saa?\n20 “Adɔfo, esiane sɛ yɛwɔ bɔhyɛ ahorow yi nti, momma yɛnhohoro yɛn ho mfi ɔhonam ne honhom mu fĩ nyinaa ho, na yɛn ahotew adi mũ Onyankopɔn suro mu.” (2 Korintofo 7:1) Yehowa pɛ sɛ yɛtwe yɛn ho fi nneyɛe a ebetumi agu yɛn nipadua ne yɛn honhom anaa yɛn adwene ho fĩ ho. Enti ɛnsɛ sɛ yɛyɛ biribi a ebetumi aka yɛn hɔ a ebetumi nso asɛe yɛn nipadua ne yɛn adwene.\n21 Bible kyerɛ yɛn ade titiriw a enti ɛsɛ sɛ ‘yɛhohoro yɛn ho fi ɔhonam ne honhom mu fĩ nyinaa ho.’ Hyɛ no nsow sɛ 2 Korintofo 7:1 fi ase sɛ: “Esiane sɛ yɛwɔ bɔhyɛ ahorow yi nti.” Bɔhyɛ bɛn? Ná Yehowa adi kan ahyɛ bɔ sɛ: “Megye mo. Na mɛyɛ mo agya.” (2 Korintofo 6:17, 18) Wo deɛ, dwinnwen ho hwɛ: Yehowa ahyɛ bɔ sɛ ɔbɛbɔ wo ho ban na wadɔ wo sɛnea agya yɛ ne ba no. Nanso sɛ Yehowa bedi ne bɔhyɛ yi so a, gye sɛ wotwe wo ho fi “ɔhonam ne honhom” mu fĩ ho. Enti hwɛ sɛnea ɛbɛyɛ nkwaseasɛm sɛ suban anaa nneyɛe a ɛyɛ tan bi nti, wo ne Yehowa ntam ayɔnkofa pa a emu yɛ den saa yi bɛbɔ wo!\n22-25. Kyerɛwnsɛm mu nnyinasosɛm bɛn na ɛbɛboa yɛn ama yɛakwati suban ne nneyɛe bi a ɛho ntew?\n22 “Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.” (Mateo 22:37) Yesu hyɛɛ da kaa ahyɛde yi ho asɛm sɛ ɛyɛ kɛse sen ne nyinaa. (Mateo 22:38) Ɛfata sɛ yɛdɔ Yehowa saa. Sɛ yɛde yɛn koma nyinaa, yɛn kra nyinaa, ne yɛn adwene nyinaa bɛdɔ no a, ɛsɛ sɛ yɛkwati nneyɛe bi a ebetumi atwa yɛn nkwa so anaa ebetumi asɛe adwene a Onyankopɔn de ama yɛn no.\n23 “[Yehowa] na ɔma nnipa nyinaa nkwa ne ahome ne nneɛma nyinaa.” (Asomafo Nnwuma 17:24, 25) Nkwa yɛ akyɛde a efi Onyankopɔn hɔ. Yɛdɔ Nkwamafo no, enti yɛpɛ sɛ yɛkyerɛ saa akyɛde no ho anisɔ. Yɛkwati suban anaa nneyɛe biara a ɛbɛsɛe yɛn apɔwmuden, efisɛ yenim sɛ nneyɛe a ɛtete saa no kyerɛ sɛ yemmu nkwa a ɔde akyɛ yɛn no koraa.—Dwom 36:9.\n24 “Dɔ wo yɔnko sɛ wo ho.” (Mateo 22:39) Sɛ obi kura suban bi anaa ɔyɛ nneɛma bi a ɛho ntew a, ɛnyɛ ne nkutoo na ɛka no; ɛka wɔn a wɔbɛn no nso. Enti sɛ obi renom sigaret a, ne wusiw no betumi apira obi a ogyina nkyɛn mpo. Sɛ obi pira nnipa a wɔbɛn no a, ɛbɛkyerɛ sɛ wamfa Onyankopɔn mmara a ese yɛnnɔ yɛn yɔnko no anyɛ adwuma. Ɛbɛkyerɛ nso sɛ ɔnnɔ Onyankopɔn.—1 Yohane 4:20, 21.\n25 “[Mommrɛ mo] ho ase nyɛ osetie mma nniso ne tumi horow.” (Tito 3:1) Aman pii so no, mmara mma kwan sɛ wobehu nnuru bi wɔ obi ho anaasɛ ɔde bedi dwuma. Yɛyɛ nokware Kristofo, enti sɛ wɔbara nnuru bi a, yɛrenkɔpɛ bi anaa yɛremfa nni dwuma.—Romafo 13:1.\n26. (a) Sɛ yɛbɛtena Onyankopɔn dɔ mu a, dɛn na ehia sɛ yɛyɛ? (b) Adɛn nti na mfaso wɔ so paa sɛ yɛma yɛn ho tew wɔ Onyankopɔn anim?\n26 Sɛ yɛbɛtena Onyankopɔn dɔ mu a, ɛnyɛ ade baako anaa mmienu pɛ na ɛsɛ sɛ yɛma yɛn ho tew wɔ mu. Ɛsɛ sɛ yɛn ho tew wɔ biribiara mu. Ɛrenyɛ mmerɛw sɛ yebegyae suban ne nneyɛe a ɛho ntew anaa yɛbɛkwati, nanso ɛmmoro yɛn ahoɔden so. * Nokwarem no, ɛno ne abrabɔ a mfaso wɔ so paa, efisɛ Yehowa kyerɛkyerɛ yɛn daa sɛnea ɛbɛyɛ a ebesi yɛn yiye. (Kenkan Yesaia 48:17.) Nea ehia sen ne nyinaa no, sɛ yɛma yɛn ho tew a, yenya abotɔyam efisɛ ɛma nkurɔfo bɔ yɛn Nyankopɔn a yɛdɔ no no din pa, na ɛma yɛtena ne dɔ mu.\n^ nky. 2 Kasa a wodii kan de kyerɛw Bible no, asɛmfua a wɔkyerɛɛ ase ‘ahotew’ no tumi kyerɛ honam fam ahotew, nanso mpɛn pii no, ɛkyerɛ abrabɔ ne honhom mu ahotew.\n^ nky. 10 Wɔakyerɛkyerɛ afahyɛ ne amammerɛ ahorow a nokware Kristofo mfa wɔn ho nhyem mu wɔ nhoma yi Ti 13.\n^ nky. 12 Wɔakyerɛkyerɛ sɛnea yebetumi apaw anigyede a ɛfata mu wɔ nhoma yi Ti 6.\n^ nky. 26 Hwɛ adaka a n’asɛmti ne, “ So Mebɔ Mmɔden sɛ Mɛyɛ Nea Ɛteɛ?” ne adaka a n’asɛmti ne, “ Onyankopɔn Fam De, Ade Nyinaa Betumi Ayɛ Yiye” no.\nSO MEBƆ MMƆDEN SƐ MƐYƐ NEA ƐTEƐ?\nNnyinasosɛm: “Midi me nipadua nya, na mehyɛ no sɛ akoa, na bere a maka asɛm no akyerɛ afoforo no, m’ankasa manyɛ obi a ɔmfata ɔkwan bi so.”—1 Korintofo 9:27.\nNsɛm bi a ɛsɛ sɛ wubisa wo ho\nSɛ ɛyɛ me sɛ menyɛ afĩde bi a, so mebɔ mpae hwehwɛ Onyankopɔn honhom mmoa na mede ako atia saa atenka no?—Mateo 6:13.\nƆkwan bɛn so na nnipa a me ne wɔn bɔ, sini a mehwɛ, ne nnwom a mitie no ka sɛnea masi me bo sɛ merenyɛ bɔne no?—1 Petro 4:3, 4.\nDɛn nti na nnwuma pa a meyɛ no nkyerɛ sɛ, sɛ meyɛ bɔne a ɛnyɛ hwee?—Mateo 23:25-28.\nOnyankopɔn apɛde a Yesu yɛe nti ohuu amane, na dɛn nti na ɛsɛ sɛ mifi me pɛ mu hu amane saa ara?—1 Petro 2:21; 4:1.\nMɛyɛ dɛn akyerɛkyerɛ mu ama obi ahu nea enti a mennom sigaret?—Romafo 12:1, 2.\nSɛ mesan kɔyɛ biribi a ɛho ntew a magyae dedaw a, ɛno kyerɛ sɛ mabrɛ agu anaa?—Romafo 7:21-25.\n“ONYANKOPƆN FAM DE, ADE NYINAA BETUMI AYƐ YIYE”\nHelen * ka sɛ: “Midii mfe 15 no, da biara na menom sigaret, na edu dapɛn awiei a, me ne me nnamfo kɔnom nsã. Akyiri yi, ɛmfa ho sɛ na meyɛ ɔbaatankoro a me mma yɛ baasa no, cocaine a ano yɛ den nom kaa me hɔ. M’abrabɔ nyinaa yɛɛ basaa. Nanso mifii ase suaa Bible, na Yehowa mmoa so no, misiesiee m’akwan na migyaee nsã ne nnubɔne no nom. Nea ɛyɛɛ den maa me paa ne sɛ mɛtetew me ho afi cocaine ho. Minnye nni sɛ anka me ara metumi ayɛ saa nsakrae yi da. Nanso seesei mahu sɛ Yesu asɛm yi yɛ nokware wɔ m’asetena mu: ‘Onyankopɔn fam de, ade nyinaa betumi ayɛ yiye.’”—Mateo 19:26.\n^ nky. 67 Ɛnyɛ ne din ankasa.\nAbrabɔ Fam Ahotew—Ɛda Onyankopɔn Kronkronyɛ Adi\nAwɛmfo mpia ne abrannaa a ɛwɔ anisoadehu a Hesekiel nyae no mu no akyerɛ biribi titiriw ama Onyankopɔn nkurɔfo fi afe 1914.\nAdɛn Nti na Ɛsɛ sɛ Mepo Ponografi?\nƆhene no Tew Ne Nkurɔfo Ho Wɔ Honhom Fam


Yeremia kaa sɛnea ɔte nka ne anidaso a ɔwɔ\n“Mede ntoboase bɛtwɛn” (21)\nOnyankopɔn mmɔborɔhunu yɛ foforo anɔpa biara (22, 23)\nOnyankopɔn ye ma wɔn a wɔde no ayɛ wɔn anidaso (25)\nEye sɛ mmabun bɛsoa kɔndua (27)\nOnyankopɔn de omununkum siw ɔkwan a ɛkɔ ne nkyɛn (43, 44)\nא [Aleph] 3 Mene ɔbarima a mede m’ani ahu amanehunu a n’abufuw abaa no de aba no. 2 Wapam me; wama manantew sum mu, na ɛnyɛ hann mu.+ 3 Ampa, ɔde ne nsa ko tia me da mu nyinaa.+ ב [Beth] 4 Wama me honam ne me were atwintwam;Wabubu me nnompe mu. 5 Wagye me ho ban; ɔde awuduru a ɛyɛ nwene+ ne amanehunu atwa me ho ahyia. 6 Wahyɛ me ama matena sum mu te sɛ nnipa a wɔawuwu dedaadaw. ג [Gimel] 7 Wagye me ho ban sɛnea ɛbɛyɛ a merentumi nguan;Ɔde kɔbere nkɔnsɔnkɔnsɔn a emu ayɛ duru agu me.+ 8 Sɛ misu hwehwɛ mmoa denneennen a, ontie me mpaebɔ.*+ 9 Ɔde abo a wɔapae asisiw m’akwan;Wakyeakyea m’akwantempɔn.+ ד [Daleth] 10 Ɔtetɛw baabi twɛn me te sɛ osisi, te sɛ gyata a wahintaw.+ 11 Wayɛ ama maman afi akwan no so, na watetew me mu nketenkete;*Wayɛ me pasaa.*+ 12 Wakuntun n’agyan mu,* na ɔde agyan no akyerɛ me so. ה [He] 13 Ɔde ne kotoku mu agyan* awɔ m’asaabo mu. 14 Madan obi a aman nyinaa hwɛ no serew; wɔde me to dwom daa nyinaa. 15 Ɔde ade a ɛyɛ nwene ahyɛ me ma, na wama awɔnwene akɔ me mu+ aboro so. [Waw] 16 Ɔde mmosea abubu me se;Wama mabutuw nsõ mu.+ 17 Woama asomdwoe abɔ me;* me werɛ afi adepa. 18 Enti meka sɛ: “M’anuonyam ayera, na m’anidaso a ɛwɔ Yehowa mu nso asa.” [Zayin] 19 Kae m’amanehunu ne sɛnea mayɛ adedamfikyiri no,+ na kae awɔnwene ne awuduru a ɛyɛ nwene no.+ 20 Nea ɛbɛyɛ biara, wobɛkae* na woakotow aboa me.+ 21 Mekae eyi wɔ me komam. Ɛno nti na mede ntoboase bɛtwɛn no.+ ח [Heth] 22 Yehowa dɔ a enni huammɔ nti na yɛn ase nhyewee,+Efisɛ ne mmɔborɔhunu to rentwa da.+ 23 Ɛyɛ foforo anɔpa biara;+ wo nokwaredi dɔɔso.+ 24 Maka* sɛ: “Yehowa ne me kyɛfa,+ ɛno nti na mede ntoboase bɛtwɛn no no.”+ ט [Teth] 25 Yehowa ye ma nea ɔde no ayɛ n’anidaso,+ onipa* a ɔhwehwɛ no daa no.+ 26 Eye sɛ onipa bɛyɛ komm atwɛn*+ Yehowa nkwagye.+ 27 Eye sɛ ɔbarima bɛsoa kɔndua wɔ ne mmeranteberem.+ י [Yod] 28 Sɛ Ɔde to no so a, ma ɔno nko ara ntena hɔ na ɔnyɛ komm.+ 29 Ma ɔmfa n’ano mmutuw dɔte mu;+ ebia na anidaso bi wɔ hɔ.+ 30 Ma ɔnnan n’asom mma nea ɔbɔ no; ma adapaatwa ntumi no. כ [Kaph] 31 Efisɛ Yehowa rentow yɛn nkyene daa.+ 32 Wama yɛadi awerɛhow de, nanso obehu yɛn mmɔbɔ esiane ne dɔ bebrebe a enni huammɔ no nti.+ 33 Efisɛ enni ne komam sɛ ɔbɛma nnipa mma ahu amane anaa ɔbɛhyɛ wɔn awerɛhow.+ ל [Lamed] 34 Sɛ obi pɛtɛw asaase so nneduafo nyinaa wɔ ne nan ase,+ 35 Sɛ obi bu ɔbarima atɛnkyea wɔ Ɔsorosoroni no anim,+ 36 Sɛ obi sisi obi wɔ n’asɛnni mu a,Ne nyinaa Yehowa nsosɔ so. מ [Mem] 37 Hena paa na obetumi aka biribi ama aba mu bere a Yehowa nhyɛe? 38 Nneɛma bɔne ne nneɛma pa;N’abien no rentumi mmom mfi Ɔsorosoroni no anom mma. 39 Adɛn nti na ɛsɛ sɛ onipa a ɔte ase nwiinwii wɔ ne bɔne+ ho nsunsuanso ho? נ [Nun] 40 Momma yɛnhwehwɛ yɛn akwan mu na yɛmpɛɛpɛɛ mu,+ na yɛnsan nkɔ Yehowa nkyɛn.+ 41 Momma yɛmma yɛn koma ne yɛn nsa so nkyerɛ Onyankopɔn wɔ soro+ na yɛnka sɛ: 42 “Yɛayɛ bɔne, na yɛatew atua,+ na woamfa ankyɛ.+ ס [Samekh] 43 Wode abufuw asiw yɛn kwan;+Woadi yɛn akyi akunkum yɛn, na woanhu yɛn mmɔbɔ.+ 44 Wode omununkum asiw ɔkwan a ɛba wo nkyɛn no, sɛnea ɛbɛyɛ a yɛn mpaebɔ remfa mu.+ 45 Woama yɛadan nwura dodow ne sumina* wɔ amanaman no mu.” פ [Pe] 46 Yɛn atamfo nyinaa serew yɛn.*+ 47 Ehu ne amoa na atwa yɛn ho ahyia,+ amamfo ne ɔsɛe.+ 48 Me man babea a wɔasɛe no nti, nsu nam m’ani ase waawaa.+ sע [Ayin] 49 M’ani tew ara na ɛretew nisu; ennyae,+ 50 Kosi sɛ Yehowa besi ne ti ase afi soro ahwɛ.+ 51 Nea m’ani ahu ama me* werɛ ahow, me kurow mma mmea nyinaa nti.+ צ [Tsade] 52 M’atamfo ahwehwɛ me akyere me sɛ anomaa, nanso menyɛɛ hwee. 53 Wɔatwa me nkwa so wɔ amoa mu; wɔtotow abo boroo me. 54 Nsu bu faa me ti so, na mekae sɛ: “Mawu awie!” ק [Qoph] 55 O Yehowa, mebɔɔ wo din frɛɛ wo fii amoa ase tɔnn.+ 56 Tie me nne; misu frɛ wo sɛ boa me na ma minnya ahotɔ a, nsisiw w’aso. 57 Ɛda a mefrɛɛ wo no, wutwiw bɛnee. Wokae sɛ: “Nsuro.” ר [Resh] 58 O Yehowa, woadi m’asɛm* ama me. Woagye me nkwa.+ 59 O Yehowa, woahu bɔne a wɔde ayɛ me. Mepa wo kyɛw, bu atɛntrenee ma me.+ 60 Woahu wɔn aweredi nyinaa, ɛpɔw a wɔabɔ wɔ me ho nyinaa. ש [Sin] anaa [Shin] 61 O Yehowa, woate wɔn adapaatwa, ɛpɔw a wɔabɔ wɔ me ho nyinaa;+ 62 Woate wɔn a wɔsɔre tia me no anom asɛm ne huhuhuhu a wɔyɛ wɔ me ho daa nyinaa no. 63 Hwɛ wɔn. Sɛ wɔte hɔ oo, wogyina hɔ oo, wɔto dwom de bɔ me akutia! ת [Taw] 64 O Yehowa, wubetua wɔn ka sɛnea wɔn nnwuma te. 65 Wobɛma wɔn koma ayɛ den; ɛno ne nnome a wode bɛba wɔn so. 66 Yehowa, wubetiw wɔn wɔ w’abufuw mu, na woasɛe wɔn afi wo soro ase.\n^ Anaa “osiw me mpaebɔ kwan.”\n^ Ebetumi nso akyerɛ, “wama mayɛ sɛ asaase a ada mpan.”\n^ Anaa “Wama mayɛ sɛ kurow a abɔ.”\n^ Anaa “wo kra bɛkae.”\n^ Anaa “Me kra aka.”\n^ Anaa “Eye sɛ onipa de ntoboase twɛn.”\n^ Anaa “bue wɔn anom wɔ yɛn so.”\n^ Anaa “me kra asɛm.”


Yehowa wɔ Nhyehyɛe wɔ Biribiara Ho | Adesua\nƆwɛn-Aban—Nea Adesua Nsɛm Wom | May 2014\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nYehowa wɔ Nhyehyɛe wɔ Biribiara Ho\n“Onyankopɔn nyɛ sakasaka Nyankopɔn, na mmom asomdwoe Nyankopɔn.”—1 KOR. 14:33.\nƆkwan bɛn so na Yehowa ahyehyɛ nneɛma wɔ soro?\nƐyɛɛ dɛn na Noa ne Rahab nyaa Yehowa anim dom?\nSɛ yɛhwɛ tete Israelfo ne Kristofo a wodi kan no abakɔsɛm a, dɛn na ɛkyerɛ sɛ Yehowa wɔ nhyehyɛe wɔ biribiara ho?\n1, 2. (a) Hena ne Onyankopɔn abɔde mu abakan, na dwuma bɛn na Yehowa de no dii? (b) Dɛn na ɛkyerɛ sɛ wahyehyɛ abɔfo no fɛfɛɛfɛ?\nYEHOWA yɛ Ɔbɔadeɛ a wahyehyɛ ne biribiara pɛpɛɛpɛ. Yehowa abɔ nneɛma pii; nea edi kan ne ne Ba Yesu. Bible frɛ no “Asɛm no” efisɛ ɔno ne Onyankopɔn kasamafo titiriw. Asɛm no de mfe a enni ano asom Yehowa. Bible ka sɛ: “Mfiase no na Asɛm no wɔ hɔ, na Asɛm no ne Onyankopɔn na ɛwɔ hɔ.” Ɛtoa so sɛ: “Nneɛma nyinaa nam [Asɛm] no so na ɛbae, na ade biako mpo ankwati no amma.” Bɛboro mfe 2,000 ni na Onyankopɔn somaa Asɛm no baa asase so. Ná sintɔ biara nni Yesu Kristo ho, na ɔyɛɛ n’Agya apɛde a wannyaw biribiara wom.—Yoh. 1:1-3, 14.\n2 Ansa na Yesu reba asase so no, na ɔyɛ Onyankopɔn ‘dwumayɛni a ne ho akokwaw.’ (Mmeb. 8:30) Yehowa nam Yesu so bɔɔ abɔfo mpempem pii wɔ soro. (Kol. 1:16) Bible ka sɛ abɔfo ‘mpempem som Yehowa, na mpem du ahorow mpem du gyinagyina n’anim.’ (Dan. 7:10) Bible frɛ abɔfo yi “asafodɔm.” Eyi kyerɛ sɛ wɔahyehyɛ wɔn fɛfɛɛfɛ.—Dw. 103:21.\n3. Sɛ yɛka sɛ yɛrebu nsoromma ne okyinnsoromma ano a, dɛn na yɛbɛka? Sɛn na wɔahyehyɛ ne nyinaa?\n3 Yehowa bɔɔ nsoromma ne okyinnsoromma a enni ano. Atesɛm krataa bi a wɔato din Chronicle a wotintim wɔ Houston, Texas, kae sɛ abɔde ho nyansahufo yɛɛ nhwehwɛmu bi, na wohui sɛ nsoromma ne okyinnsoromma a ɛwɔ hɔ bɛyɛ ɔpepepem mmɔho mpempem. Ɛte sɛ woakyerɛw 3 na wode 0 mmaako mmaako 23 aka ho. Wɔahyehyɛ nsoromma ayɛ no nsoromma akuwakuw. Nsoromma ne okyinnsoromma ɔpepepem mmɔho mpempem na ɛwɔ nsorommakuw biara mu. Wɔahyehyɛ nsorommakuw no nso ayɛ no akuwakuw pii.\n4. Adɛn nti na yebetumi aka sɛ Onyankopɔn ahyehyɛ ne nkoa wɔ asase so?\n4 Enti sɛnea wɔahyehyɛ abɔfo wɔ soro no, saa ara na wɔahyehyɛ nsoromma ne okyinnsoromma nso fɛfɛɛfɛ. (Yes. 40:26) Sɛ yɛhwɛ eyi nyinaa a, yebetumi aka sɛ asase so ha nso, Yehowa ahyehyɛ ne nkoa fɛfɛɛfɛ. Yehowa pɛ sɛ ne nkoa yɛ biribiara wɔanowɔano na wɔatumi ayɛ adwumasono a ɛhyɛ wɔn nsa no. Sɛ yɛhwɛ dwuma a Yehowa de n’asomfo adi fi tete besi nnɛ a, yebetumi aka ampa sɛ Yehowa ka wɔn ho. Bio nso, ɛkyerɛ sɛ “Onyankopɔn nyɛ sakasaka Nyankopɔn, na mmom asomdwoe Nyankopɔn.”—Monkenkan 1 Korintofo 14:33, 40.\nONYANKOPƆN HYEHYƐƐ NE NKOA TETE MMERE MU\n5. Ɛyɛɛ dɛn na nneɛma ankɔ so wɔ asase so sɛnea Onyankopɔn ahyehyɛ no?\n5 Bere a Yehowa bɔɔ nnipa a wodi kan no, ɔka kyerɛɛ wɔn sɛ: “Monwo na monnɔɔso na monhyɛ asase so mã na munni so, na ɛpo mu mpataa ne wim ntuboa ne mmoa a wɔnenam asase so nyinaa, munni wɔn so.” (Gen. 1:28) Yehowa ammɔ nnipa mpempem prɛko pɛ. Mmom na Adam ne Hawa bɛwo mma na wɔn mma nso awo mma kosi sɛ nkakrankakra asase nyinaa bɛdan paradise ma nnipa ahyɛ so ma. Nanso Adam ne Hawa asoɔden twee saa nhyehyɛe no sanee. (Gen. 3:1-6) Akyiri yi “Yehowa hui sɛ onipa de abɔnefosɛm ahyɛ asase so mã, na ne komam nsusuwii nyinaa yɛ bɔne bere nyinaa.” Eyi nti “na asase asɛe wɔ nokware Nyankopɔn no ani so, na na amumɔyɛ ahyɛ so mã.” Enti Onyankopɔn yɛe sɛ ɔde nsuyiri bɛsɛe abɔnefo nyinaa afi asase so.—Gen. 6:5, 11-13, 17.\n6, 7. (a) Ɛyɛɛ dɛn na Noa nyaa Yehowa anim dom? (Hwɛ mfonini a ɛwɔ adesua yi mfiase no.) (b) Dɛn na ɛtoo abɔnefo a na wɔwɔ Noa bere so no?\n6 Nanso ebinom nyaa wɔn ti didii mu wɔ Nsuyiri no mu. Bible ka sɛ “Noa nyaa Yehowa anim dom,” efisɛ na ɔyɛ “ɔtreneeni a ne ho nni asɛm wɔ ne bere sofo mu,” na ɔne “nokware Nyankopɔn nantewee.” Yehowa ka kyerɛɛ Noa sɛ ɔnyɛ adaka kɛse bi, na ɔmaa no ho akwankyerɛ nyinaa. (Gen. 6:8, 9, 14-16) Noa ne n’abusua tiee Yehowa na wɔyɛɛ nea Yehowa hyɛɛ wɔn nyinaa. Enti nkakrankakra wɔyɛɛ adaka no, na wɔde mmoa kɔɔ mu. Ɔkwan a wɔfaa so yɛɛ adaka no nti, na ebetumi akora nnipa ne mmoa so. Afei bere a wɔn nyinaa kɔɔ mu no, “Yehowa too ɔpon no mu.”—Gen. 7:5, 16.\n7 Aka bɛyɛ mfe 2,370 ma Kristo aba no na Nsuyiri no bae, na Yehowa popaa “biribiara a ɛte ase fii asase so.” Nanso ɔkoraa Noa ne n’abusua so wɔ adaka no mu. (Gen. 7:23) Nnipa a wɔwɔ asase so nnɛ nyinaa yɛ Noa ne n’abusua asefo. Wɔn a wɔankɔ adaka no mu nyinaa wuwui, efisɛ wɔantie Noa, “trenee sɛnkafo” no.—2 Pet. 2:5.\nNhyehyɛe pa boaa nnipa nwɔtwe ma wonyaa wɔn ti didii mu wɔ Nsuyiri no mu (Hwɛ nkyekyɛm 6, 7)\n8. Bere a Onyankopɔn ka kyerɛɛ Israelfo sɛ wɔnkɔ Bɔhyɛ Asase no so no, dɛn na ɛkyerɛ sɛ na wahyehyɛ biribiara pɛpɛɛpɛ?\n8 Nsuyiri no akyi bɛboro mfe 800 no, Onyankopɔn yɛɛ Israelfo no ɔman kɛse. Onyankopɔn de nneɛma guu akwan mu sɛnea ɛbɛyɛ a wɔn abrabɔ ne wɔn som nyinaa bedi mu. Nokwasɛm ne sɛ ɔhwɛe sɛ biribiara rensɛe wɔn som. Sɛ yɛbɛyɛ nhwɛso a, ɔmaa ebinom yɛɛ asɔfo, na na Lewifo pii nso wɔ hɔ. Bio nso, wɔmaa mmea ‘somee wɔ ahyiae ntamadan no ano.’ (Ex. 38:8) Bere a Yehowa Nyankopɔn ka kyerɛɛ Israelfo sɛ wɔnkɔ Kaanan asase so no, wɔn mu pii yɛɛ asoɔden. Enti ɔka kyerɛɛ wɔn sɛ: “Mo nan rensi asase a memaa me nsa so kaa ntam sɛ me ne mo bɛtena so no so, gye Yefune ba Kaleb ne Nun ba Yosua.” Bere a mmarima bi kɔhwɛɛ Bɔhyɛ Asase no, Yosua ne Kaleb nko ara na wɔde asɛmpa bae. (Num. 14:30, 37, 38) Akyiri yi Onyankopɔn ka kyerɛɛ Mose sɛ ɔmfa Yosua nsi n’ananmu. (Num. 27:18-23) Aka kakra ma Yosua de Israelfo akɔ Bɔhyɛ Asase no so no, Yehowa ka kyerɛɛ no sɛ ‘ɔmma ne bo nyɛ duru na ne ho nyɛ den.’ Ɔtoaa so sɛ: “Nsuro na mmɔ hu, efisɛ baabi a wobɛkɔ biara no, Yehowa wo Nyankopɔn ka wo ho.”—Yos. 1:9.\n9. Rahab huu Yehowa ne ne nkurɔfo sɛn?\n9 Ampa-ne-ampa ara baabiara a Yosua kɔe biara Yehowa Nyankopɔn dii n’akyi. Wo deɛ yɛnhwɛ nea esii bere a Israelfo bɔɔ dɔmpem wɔ Kanaan kurow Yeriko kurotia bɛyɛ mfe 1,473 ansa na Kristo reba no. Yosua somaa mmarima mmienu sɛ wɔnkɔhwɛ sɛnea Yeriko kurow no te. Woduu hɔ no, wohuu tuutuuni bea bi a ɔde Rahab. Afei bere a Yeriko hene tee sɛ mmarima no aba kurom hɔ no, ɔsomae sɛ wɔnkɔkyere wɔn, nanso Rahab de wɔn siee ne dan atifi. Rahab ka kyerɛɛ Israelfo mmarima a wɔbɛhwɛɛ kurow no sɛ: ‘Minim sɛ ɔkwan biara so Yehowa de asase yi bɛma mo, na yɛate sɛnea mufi Egypt reba no Yehowa maa Po Kɔkɔɔ no yowee wɔ mo anim ne nea mode yɛɛ Amorifo ahene baanu no.’ Rahab san kae sɛ: “Yehowa mo Nyankopɔn yɛ ɔsoro a ɛwɔ soro ne asase a ɛwɔ fam yi Nyankopɔn.” (Yos. 2:9-11) Rahab de ne ho fam Yehowa ahyehyɛde a na ɛwɔ hɔ saa bere no ho, na bere a Israelfo tow hyɛɛ Yeriko so no, Yehowa gyee Rahab ne ne fiefo nkwa. (Yos. 6:25) Rahab nyaa gyidi a emu yɛ den, na ɔde nidi ne obu maa Yehowa ne ne nkurɔfo.\nAHYEHYƐDE FOFORO WƆ ASOMAFO NO BERE SO\n10. Asɛm bɛn na Yesu ka kyerɛɛ Yudafo nyamesom akannifo no? Adɛn nti na ɔkaa saa?\n10 Yosua dii Israelfo no anim ma wɔko faa Kanaan asase ne ne nkurow pii. Nanso bere rekɔ so no, dɛn na esii? Eduu baabi no, na Israelfo ntie Onyankopɔn mmara mpo na wadi so. Bere a Yehowa somaa ne ba no baa asase so deɛ, na nneɛma agye nsam koraa. Na wommu Onyankopɔn mpo na wɔabu n’adiyifo, enti Yesu kae sɛ Yerusalem ‘kum adiyifo.’ (Monkenkan Mateo 23:37, 38.) Yudafo nyamesom akannifo no anni Onyankopɔn nokware, enti ɔpoo wɔn. Yesu ka kyerɛɛ wɔn sɛ: “Wobegye Onyankopɔn ahenni afi mo nsam na wɔde ama ɔman a ɛbɛsow aba.”—Mat. 21:43.\n11, 12. (a) Dɛn na ɛkyerɛ sɛ Yehowa yii ne nhyira fii Yuda man no so kɔɔ ahyehyɛde foforo so? (b) Henanom na wɔbɛkaa ahyehyɛde foforo no ho?\n11 Bere a Yesu baa asase so no, ankyɛ na Yehowa poo Israel man no. Nanso na Yehowa wɔ asomfo anokwafo bi wɔ asase so a wotie Yesu Kristo na wodi ne nkyerɛkyerɛ akyi. Pentekoste afe 33 Y.B. no, Yehowa hwiee ne nhyira guu ahyehyɛde foforo bi so. Saa bere no na Yesu asuafo bɛyɛ 120 ahyia wɔ Yerusalem baabi, na ‘mpofirim ara wɔtee dede bi fii soro te sɛ mframa a ɛrebɔ denneennen, na egyigyei wɔ ofie no mu nyinaa.’ Afei ‘wohuu tɛkrɛma bebree a ɛte sɛ ogya a ayiyi mmaako mmaako, na ebi besii wɔn mu biara so, na honhom kronkron hyɛɛ wɔn nyinaa mãmã na wofii ase kaa kasa horow, sɛnea honhom no maa wɔn hokwan sɛ wɔnkasa no.’ (Aso. 2:1-4) Saa anwonwasɛm yi kyerɛɛ pefee sɛ na Yehowa taa Kristo asuafo no akyi. Eyi ne ahyehyɛde foforo a na Yehowa de reyɛ adwuma.\n12 Saa da no, ‘wɔde akra bɛyɛ 3,000 bɛkaa’ Yesu akyidifo no ho. Afei “Yehowa kɔɔ so de wɔn a ɔregye wɔn nkwa kaa wɔn ho daa.” (Aso. 2:41, 47) Yesu asuafo no kum wɔn ho yɛɛ asɛnka adwuma no, enti “Onyankopɔn asɛm kɔɔ so trɛwee, na asuafo no dodow bu bɔɔ ho pii wɔ Yerusalem.” Asɔfo pii mpo “fii ase yɛɛ aso maa gyidi no.” (Aso. 6:7) Enti nnipa a wogyee nokware no bɛkaa ahyehyɛde foforo no ho. Akyiri yi Yehowa yɛɛ biribi foforo de dii adanse sɛ ɔtaa ahyehyɛde foforo no akyi. Ɔde “amanaman mufo” bɛkaa Kristofo asafo no ho.—Monkenkan Asomafo Nnwuma 10:44, 45.\n13. Adwuma bɛn na Onyankopɔn de maa n’ahyehyɛde foforo no?\n13 Ná Kristo akyidifo nim adwuma a Onyankopɔn de ahyɛ wɔn nsa. Bere a Yesu wɔ asase so no, ɔno ankasa twaa ɛsa bi too hɔ maa n’akyidifo huu nea ɛsɛ sɛ wɔyɛ. N’asubɔ akyi pɛɛ no, ofii ase kaa “ɔsoro ahenni” no ho asɛm. (Mat. 4:17) Yesu kyerɛɛ n’asuafo sɛ wɔnyɛ saa adwuma no bi. Ɔkae sɛ: “Mobɛyɛ m’adansefo wɔ Yerusalem ne Yudea ne Samaria nyinaa de akɔ asase ano nohoa.” (Aso. 1:8) Ná Kristo asuafo no nim nea ɛsɛ sɛ wɔyɛ anaa? Yebetumi aka sɛ na wonim. Wo deɛ hwɛ, da bi Paulo ne Barnaba kaa no pen kyerɛ Yudafo a wɔwɔ Antiokia a ɛwɔ Pisidia sɛ: “Ná ɛho hia sɛ wɔka Onyankopɔn asɛm kyerɛ mo kan. Nanso esiane sɛ mupia to nkyɛn na mummu mo ho sɛ mofata daa nkwa nti, hwɛ! yɛredan akɔ amanaman no nkyɛn. Nokwarem no, Yehowa ama yɛn ahyɛde sɛ, ‘Mapaw wo sɛ amanaman no hann, na woayɛ nkwagye de akɔpem asase ano.’” (Aso. 13:14, 45-47) Efi asomafo no bere so tɔnn, Onyankopɔn ahyehyɛde no fã a ɛwɔ asase so no de asi n’ani so sɛ ɛbɛma nkurɔfo ahu nea Yehowa ayɛ a ɔde begye nnipa nkwa.\nNNIPA PII WUWUI, NANSO ONYANKOPƆN ASOMFO NYAA NKWA\n14. Dɛn na ɛtoo Yerusalem, na hefo na wonyaa wɔn ti didii mu?\n14 Yudafo dodow no ara antie asɛmpa no, enti na amanehunu da hɔ retwɛn wɔn. Na Yesu aka akyerɛ n’asuafo sɛ: “Sɛ muhu sɛ asraafodɔm atwa Yerusalem ho ahyia a, ɛnde munhu sɛ n’amamfoyɛ abɛn. Afei momma wɔn a wɔwɔ Yudea mfi ase nguan nkɔ mmepɔw so, na momma wɔn a wɔwɔ kurow no mu no mfi mu nkɔ, na mommma wɔn a wɔwɔ nkuraase no mmma mu.” (Luka 21:20, 21) Nea Yesu kae no baa mu pɛpɛɛpɛ. Yudafo sɔre tiaa Romafo no, na afe 66 Y.B. no, Cestius Gallus dii Roma asraafo anim kotwaa Yerusalem ho hyiae. Nanso obiara anhu nea ɛyɛe, asraafo no san wɔn akyi kɔɔ wɔn kurom. Eyi maa Yesu akyidifo no nyaa kwan guan fii Yerusalem ne Yudea. Abakɔsɛm kyerɛwfo Eusebius kae sɛ nnipa pii twaa Yordan Asubɔnten kɔɔ Pella a ɛwɔ Perea. Afe 70 Y.B. no, Ɔsahene Titus dii Roma asraafo no anim san baa Yerusalem bɛsɛe kurow no. Nanso Kristofo anokwafo nyaa wɔn ti didii mu efisɛ wotiee Yesu kɔkɔbɔ no.\n15. Tebea bɛn na ɛtoo Kristo akyidifo, nanso ɛyɛɛ dɛn na Kristosom nyaa nkɔso?\n15 Ahokyere, ɔtaa, ne sɔhwɛ a Kristo akyidifo hyiae nyinaa akyi no, Kristosom nyaa nkɔso wɔ asomafo no bere so. (Aso. 11:19-21; 19:1, 19, 20) Adɛn nti na ɛbaa saa? Asɛm no ara ne sɛ Onyankopɔn hyiraa Kristofo asafo no.—Mmeb. 10:22.\n16. Dɛn na na ehia sɛ Kristoni biara yɛ na ne gyidi ayɛ den?\n16 Ná ɛsɛ sɛ Kristoni biara hu sɛ egye mmɔdenbɔ na ne gyidi ayɛ den. Na ehia sɛ wosua Kyerɛwnsɛm no na wohyiam daa, na wɔde nsi ne ahokeka yɛ asɛnka adwuma no. Saa bere no na eyi nyinaa hia na Yehowa nkurɔfo atim gyidi no mu, na baakoyɛ atena wɔn ntam. Ná nhyehyɛe fɛfɛɛfɛ da asafo no dwumadi nyinaa ho. Na mpanyimfo ne asomfo wɔ hɔ a woyi wɔn yam boa asafo no mufo. (Filip. 1:1; 1 Pet. 5:1-4) Wo deɛ hwɛ sɛ mpanyimfo te sɛ Paulo atu kwan akɔsrasra asafo no! Anigye ne dɛn! (Aso. 15:36, 40, 41) Sɛ wohwɛ ɔkwan a tete Kristofo no faa so somee ne ɔkwan a yɛfa so som nnɛ a, wuhu nsɛdi paa bi wom. Ɛyɛ yɛn dɛ sɛ yebehu sɛ efi tete besi nnɛ nyinaa Yehowa wɔ nhyehyɛe fɛfɛɛfɛ a ne nkoa fa so som no! *\n17. Dɛn na yebesua wɔ adesua a edi hɔ no mu?\n17 Yɛte awiei bere mu, na Satan wiase no regye nna awu. Nanso Yehowa ahyehyɛde no de mmirikatɛntɛ rekɔ n’anim daa. Ɛnde, wo ne ahyehyɛde no abɔ anan rekɔ anaa? Worenya nkɔso wo Yehowa som mu? Adesua a edi hɔ no bɛma woahu nea ɛbɛboa wo ma woayɛ saa.\n^ nky. 16 Hwɛ asɛm a wɔato din “Kristofo Som Wɔ Honhom ne Nokware Mu” ne “Wɔkɔ So Nantew Nokware no Mu” wɔ Ɔwɛn-Aban July 15, 2002 mu. Afei nso, wohwɛ Jehovah’s Witnesses—Proclaimers of God’s Kingdom nhoma no mu a, wubehu Onyankopɔn ahyehyɛde no fã a ɛwɔ asase so nnɛ no ho nsɛm pii wɔ hɔ.\n‘M’aduan Ne sɛ Mɛyɛ Onyankopɔn Apɛde’\nSɛn na ‘Ɛsɛ sɛ Yebua Obiara’?\nMomma Yennya Tema Mma Yɛn Atiefo\nASETENAM NSƐM Yehowa Aboa Me Paa\nYehowa Ahyehyɛde no Rekɔ N’anim—Wo ne no Rebɔ Anan?\nTETE WƆ BI KA “Otwa Adwuma no Nsae Koraa”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM May 2014\nƆWƐN-ABAN—NEA ADESUA NSƐM WOM May 2014


Yosef ne Potifar Yere (Genesis 39) | Suasua Wɔn Gyidi\nKENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Luo Macedonian Malagasy Maltese Maya Mixe Ndebele Ndonga Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Urdu Venda Vietnamese Wallisian Waray-Waray Xhosa Zulu\nFA W’ANI bu sɛ Yosef nam Nil asuasu ho. Mframa a emu yɛ hyew rebɔ fa ne ho na afifide huamhuam nso agye hɔ nyinaa. Aguadifo a wɔne Yosef nam no, na wɔn yoma ka wɔn ho, na wɔfi Egypt kurow baako so rekɔ foforo so. Nsu a wɔnam ho no, ɛwom ara a, na nnomaa a wɔnenam mu no bi atu kɔ wim. Ɛbɛyɛ sɛ Yosef ani kɔtɔɔ ne kurom Hebron a ɛda bepɔw so no. Seesei deɛ ɔmmɛn hɔ baabiara, na biribiara ayɛ no foforo.\nAfei hwɛ sɛ nkontromfi rehurihuri yɛ dede wɔ nnua so. Sɛnea mmoa no reyɛ tweetwee a Yosef nte ase no, saa nso na baabi a wɔnam no ɔnte ɛhɔfo kasa. Kasa no yɛɛ Yosef asom foforo koraa, nanso ɔyɛ dɛn ara a, sua ara na ɛsɛ sɛ ɔsua. Seesei deɛ ɔnni anidaso biara sɛ ɔbɛsan akɔ ne kurom.\nNá Yosef nnyinii pii. Wanya ara ne mfe 17 anaa 18, nanso nea ɔfaa mu no, mpanyimfo bebree mpo ntumi. Ná Yosef yɛ ne papa dɔba. Ɛho ahoɔyaw nti, anka ne nuanom rekum no. Wannya ankum no deɛ nso wɔtɔn no maa aguadifo. (Genesis 37:2, 5, 18-28) Seesei deɛ aguadifo no atwa akwansin pii na wɔreyɛ aduru baabi a wɔrekɔ. Wɔn ani agye efisɛ ɛrenkyɛ koraa wɔbɛtɔn Yosef ne wɔn nneɛma a wɔde nam no anya mfaso bum. Dɛn na ɛmaa Yosef tumi faa ɔhaw yi nyinaa mu nso n’abam ammu? Yɛn nso, yɛbɛyɛ dɛn agyina ɔhaw ne dadwen a ɛnnɛ yɛrehyia no ano na yɛn gyidi ansɛe? Yosef atwa sa pa bi ama yɛn a ɛbɛtumi aboa yɛn kɛse.\n“YEHOWA DII YOSEF AKYI”\n“Wɔde Yosef kɔɔ Egypt, na Egyptni Potifar a ɔyɛ Farao mpanyimfo no mu biako, awɛmfo so panyin no, tɔɔ no fii Ismaelfo a wɔde no kɔe no nkyɛn.” (Genesis 39:1) Asɛm tiatia yi ma yɛhu animguase a ɛtoo aberantewa no; wɔsan tɔn no sɛ agyapade! Nea ɔtɔɔ no no, na ɔyɛ Egypt ahemfie panyin. Wo deɛ twa ho mfonini sɛ aguadifo ne nnipa foforo ayɛ kurom manyamanya, na Yosef di ne wura akyi. Ná wɔrekɔ baabi a wɔde Yosef rekɔtena.\nBaabi a wɔde Yosef kɔe no, na ɛnte sɛ baabi a ɔfi no koraa! Abusua a ɔfi mu no, na wɔyɛ nguanhwɛfo a wɔdi atutena. Enti ntamadan mu na na wɔte. Egypt ha nso deɛ adan akɛse a wɔaka ho hyerɛnn na na asikafo te sɛ Potifar tete mu. Wɔn a wɔtutu fam hwehwɛ tete nneɛma kyerɛ sɛ, tete Egyptfo no, na wɔpɛ turo a wɔagye ho aduadua nnua ne nhwiren pii wom. Ná nsu nso deda nturo no mu a wɔaduadua afifide ahorow wɔ ho. Ɛtɔ da bi a na wɔtumi si fie wɔ turo no mfinimfini, na wɔayɛ abrannaa bi a wɔtena so gye mframa. Adan no nso, na wɔtumi yɛ mpomma a ɛwowɔ soro na ama mframa atumi aba mu. Afei nso na adan pii hyehyɛ mu; ebi yɛ adididan akɛse, na ebi nso yɛ baabi a nkoa tena.\nAfɛfɛde a Yosef hui no maa ne tirim yɛɛ no dɛ anaa? Biribiara nkyerɛ saa. Ebi mpo a ɔtee nka sɛ watɔ mu. Egyptfo kasa oo, wɔn ahosiesie oo, ne nyinaa yɛɛ no foforo koraa. Wɔn som koraa deɛ na ɛkyɛn. Ná wɔsom anyame bebree, na na wɔn ani gye nkonyaayi ne asumansɛm ho paa. Afei nso na wɔkura owu ho atetesɛm mu denneennen. Nanso, ade baako bi boaa Yosef, enti ankonamyɛ anhyɛ ne so. Bible ka sɛ: “Yehowa dii Yosef akyi.” (Genesis 39:2) Ɛno nti yɛbɛtumi aka sɛ Yosef fi ne koma mu bɔɔ Onyankopɔn mpae, efisɛ Bible ka sɛ: “Yehowa bɛn wɔn a wɔfrɛ no nyinaa.” (Dwom 145:18) Dɛn bio na Yosef yɛe a ɛmaa ɔbɛn ne Nyankopɔn?\nYosef ammotow. Mmom no, adwuma biara a wɔde hyɛɛ ne nsa no, ɔyeree ne ho yɛɛ no yiye. Yehowa nso hwɛɛ ho hyiraa no. Ɛno nti, ankyɛ na ɔnyaa ne wura Potifar anim dom. Potifar huu sɛ Yosef Nyankopɔn Yehowa rehyira aberantewa no. Saa nhyira no bi kaa Potifar ma ɔnyaa ahode no bi kaa ho. Nkakrankakra, Potifar bɛgyee Yosef dii. Enti ɔde nea ɔwɔ nyinaa hyɛɛ aberante mmɔdenbɔfo yi nsa.—Genesis 39:3-6.\nYosef atwa sa pa ato hɔ ama mmerante ne mmabaa a wɔsom Onyankopɔn nnɛ. Wɔkɔ sukuu mu a, ebia wɔbɛte nka sɛ wɔatɔ mu, efisɛ nnipa dodow no ara de wɔn ho hyehyɛ asumansɛm anaa ahonhonsɛm mu. Afei nso, nkurɔfo pii nni anidaso biara wɔ asetena mu. Sɛ tebea saa na wowom a, kae sɛ Yehowa nsesae. (Yakobo 1:17) Ɛnnɛ nso, sɛ obi di nokware ma Onyankopɔn na ɔyɛ nsi wɔ biribiara a ɔyɛ mu a, ɔbɛtaa n’akyi. Nnipa a wɔyɛ saa no, Yehowa hyira wɔn pii, na saa ara na ɔbɛhyira wo nso.\nBible ka sɛ Yosef nyin bɛyɛɛ “ɔbarima hoɔfɛfo fi soro besi fam.” Saa asɛm no ma yɛhu sɛ na asɛm da Yosef so, efisɛ obi ho yɛ fɛ a, nkurɔfo mma ɔmfa ne ho nni.\nPotifar yere huu sɛ aberantewa Yosef som ne wura yiye\nNá Yosef mpɛ bɔne, nanso Potifar yere deɛ na ɛnyɛ ɛhɔ mpo na ɔhwɛ. Bible ka sɛ: “[Yosef] wura yere de n’ani sii Yosef so na ɔkae sɛ: ‘Wo ne me mmɛda.’” (Genesis 39:7) Ɛyɛɛ Yosef sɛ ɔmpene so mma ɔbaa bosonsonni no anaa? Yɛnim sɛ na Yosef yɛ aberantewa, na Bible anka sɛ akɔnnɔ ne atenka a mmabun wɔ no, ɔno deɛ na ɔnni bi. Potifar yere nso, Bible anka sɛ ne ho nyɛ fɛ. Ahemfie panyin a ɔwɔ sika ne tumi saa yere deɛ, na ɔbɛyɛ ɔbaa hoɔfɛfo a wɔkorɔkorɔ no. Wohwɛ a ɛbaa Yosef tirim sɛ ɔbɛtumi ne ne wura yere ayɛ biribi asie ne wura? Sɛ Yosef ne no bu saa bra no a, ebia anka ɔbɛnya ahonyade. Wohwɛ a, Yosef de n’adwene kɔɔ so anaa?\nNea ɛwom ne sɛ, yɛrentumi nhu biribiara a ɛkɔɔ so wɔ Yosef adwenem. Nanso, asɛm a ɔka kyerɛɛ ɔbaa no ma yɛhu nea na ɛwɔ ne koma mu. Ɔkaa sɛ: “Hwɛ, me nti, me wura nhwɛ nea ɛrekɔ so wɔ fie ha, na ɔde biribiara a ɔwɔ ahyɛ me nsa. Obiara nni hɔ a ɔyɛ kɛse sen me wɔ fie ha, na ɔmfa biribiara nkame me gye wo, efisɛ woyɛ ne yere. Enti ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?” (Genesis 39:8, 9) Fa w’ani bu sɛ aberantewa Yosef ani abere reka saa asɛm no. Wampɛ sɛ ɔde n’adwene mpo bɛkɔ adebɔne a ɛte saa so. Adɛn ntia?\nAsɛm a Yosef kae no ma yɛhu sɛ na ne wura gye no di paa. Potifar de ne fie nneɛma nyinaa hyɛɛ ne nsa, na wamfa biribiara ankame no gye ne yere nko ara. Adɛn nti na ɛsɛ sɛ ɔyi ne wura bonniayɛ? Yosef annwene ho da sɛ ɔbɛyɛ biribi saa. Nanso ɛnyɛ ɛno mpo na na ɛhaw no kɛse. Nea na ɔkyi koraa ne sɛ ɔbɛyɛ bɔne atia ne Nyankopɔn Yehowa. Ná Yosef awofo akyerɛ no Onyankopɔn adwene wɔ aware ho. Yehowa na ɔhyehyɛɛ aware a ɛdi kan, na ɔkyerɛɛ sɛnea ɔpɛ sɛ aware yɛ. Ɛne sɛ, ɛsɛ sɛ okunu ne ɔyere yɛ “ɔhonam koro” na wɔtena bom. (Genesis 2:24) Wɔn a na wɔpɛ sɛ wɔbu saa nhyehyɛe no so no, sɛ wɔyɛɛ saa a, anka Onyankopɔn mma wɔmfa wɔn ho nni. Yosef papa nana Abraham sei, bere bi ɛkaa dɛ anka obi refa ne yere. Anka biribi saa reyɛ ato Yosef papa maame nso. Mmarima a na wɔpɛ sɛ wɔyɛ saa no, anka asɛm reyɛ ato wɔn. (Genesis 20:1-3; 26:7-11) Yosef suaa biribi fii saa asɛm no mu, na ɔbɔɔ ne tirim sɛ ɔde bɛbɔ ne bra.\nAsɛm a Yosef kae no anyɛ Potifar yere dɛ. Akoa saa deɛ, ɛyɛ dɛn na ɔtumi gyina ɔno Potifar yere anim ka sɛ ɔne no renna? Nea ɛsɛee asɛm no koraa ne sɛ, ɔtumi mpo ka sii n’anim sɛ ade a ɔpɛ sɛ wɔyɛ no yɛ “bɔne.” Ne nyinaa akyi no, Potifar yere annyae. Ebia ɔtee nka sɛ Yosef abu no animtiaa, enti ɔyɛe ara sɛ ɔbɛma Yosef apene so ama no. Ɔyɛɛ n’ade te sɛ Satan. Bere a ɔsɔɔ Yesu hwɛe a Yesu ampene no, wannyae. Mmom, ɔtwɛn “kosii bere foforo.” (Luka 4:13) Ɛsɛ sɛ Onyankopɔn asomfo nyinaa si wɔn bo sɛ sɔhwɛ biara a ɛbɛba wɔn akwan mu no, wɔbɛgyina pintinn. Saa pɛpɛɛpɛ na Yosef yɛe. Bible se “da biara” na ɔbaa no guan ne ho, nanso “wampene.” (Genesis 39:10) Potifar yere nso deɛ, na ɔnte gyae.\nƆtwɛn maa fie hɔ nkoa nyinaa puei. Ná ɔnim sɛ nea ɛbɛyɛ biara Yosef bɛba dan mu abɛyɛ adwuma. Enti Yosef wuraa mu ara pɛ na ɔsɔɔ ne mu kaa sɛ: “Wo ne me mmɛda!” Ntɛm ara na Yosef gyee ne ho. Nanso, Potifar yere sɔɔ n’atade mu. Yosef gyaw atade no maa no, na oguan fii hɔ!—Genesis 39:11, 12.\nƐno ma yɛkae asɛm a honhom kaa ɔsomafo Paulo ma ɔkyerɛwee no. Ɔkaa sɛ: “Munguan aguamammɔ.” (1 Korintofo 6:18) Anokwa, Yosef atwa sa pa ama nokware Kristofo nyinaa! Ebia abrabɔ bɛma yɛakɔpue wɔn a wɔmfa Onyankopɔn mmara nyɛ hwee mu. Nanso ɛba saa a, ɛno nkyerɛ sɛ ɛsɛ sɛ yɛsuasua wɔn subammɔne no. Ebia ɛbɛma yɛahwere biribi deɛ, nanso ɛsɛ sɛ yeguan.\nYosef sei, bɔne a wannyɛ no kɔfaa nsɛm pii bae. Potifar yere we hinam so sɛ ɔbɛyɛ no biribi atua ka. Ɔhyɛɛ ase teɛteɛɛm maa fie hɔ nkoa no bae. Ɔtwaa asɛm too Yosef so sɛ ɔpɛ sɛ ɔto no mmonnaa, nanso wateɛteɛm ama waguan. Ɔde Yosef atade a ɛkaa ne nsam no guu hɔ twɛn ne kunu sɛnea ɛbɛyɛ a ɔbɛnya biribi de ayɛ adanse. Potifar bɛduu fie no, ne yere san sii atosɛm no so bio, na ɔkae nso sɛ nea aba no nyinaa fi ne kunu, efisɛ ɔno na ɔkɔfaa saa ɔnanani no baa fie hɔ. Dɛn na Potifar nso yɛe? Bible ka sɛ: “Ne bo fuwii,” na ɔma wɔde Yosef kɔtoo afiase.—Genesis 39:13-20.\n“WƆDE NKƆNSƆNKƆNSƆN GUU NE NAN”\nYɛnhyɛ da nnim sɛnea na Egyptfo afiase te saa bere no. Wɔn a wɔtutu fam hwehwɛ tete nneɛma akɔhu baabi a tete no na saa afiase no bi wɔ. Ɛyɛ adan akɛse a nneduadan a emu yɛ sum hyehyɛ ase. Akyiri yi a Yosef reka afiase no ho asɛm no, ɔfrɛɛ hɔ “amoa” anaa amena. Asɛmfua a ɔde kaa n’asɛm no kyerɛ baabi a ɛhɔ yɛ tumm a ɛnsɛ sɛ yɛde nnipa to. (Genesis 40:15) Bible ka wɔ Nnwom nhoma no mu sɛ wɔyɛɛ Yosef ayayade pii. Ɛka sɛ: “Wɔde nkɔnsɔnkɔnsɔn guu ne nan, na wɔde dade kyekyeree no.” (Dwom 105:17, 18) Egyptfo no, na wɔtumi de nneduafo nsa gu wɔn akyi de nkɔnsɔnkɔnsɔn gu wɔn abasa; ebi wɔ hɔ nso a, na wɔtumi de dade sɛn wɔn kɔn mu te sɛ kɔnmuade. Hwɛ sɛ Yosef nyɛɛ hwee na wɔredi n’ani sei. Ɛbɛyɛ sɛ ɔteetee paa.\nNea ɛhaw adwene koraa ne sɛ, nea ɛtoo Yosef no, na ɛnyɛ ɛnnɛ ne kyena asɛm. Bible ka sɛ Yosef kɔɔ so ‘daa afiase hɔ.’ Ɔdii mfe pii wɔ saa beae tantan no. * Ná Yosef nnim da a wɔbɛyi no. Ɛyɛɛ te sɛ nea anidaso asa, nanso wampa abaw. Dɛn na ɛboaa no?\nBible ma yɛnya asɛm no ho mmuae a ɛka koma. Ɛka sɛ: “Yehowa kɔɔ so ara dii Yosef akyi, na oyii n’adɔe kyerɛɛ no.” (Genesis 39:21) Wɔn a wɔsom Yehowa no, sɛ wɔde wɔn to afiase a emu yɛ sum oo, wɔgu wɔn mpokyerɛ oo, wɔyɛ wɔn dɛn oo, biribiara nni hɔ a ɛbɛtumi asi ɔdɔ a Yehowa wɔ ma wɔn no kwan. (Romafo 8:38, 39) Fa w’ani bu sɛ Yosef fi ne komam reka n’akosɛm kyerɛ ne soro Agya wɔ mpaebɔ mu. Afei yɛ ho mfonini wɔ w’adwenem sɛ “awerɛkyekye nyinaa Nyankopɔn” no atie ne sufrɛ ama wanya asomdwoe. (2 Korintofo 1:3, 4; Filipifo 4:6, 7) Dɛn bio na Yehowa yɛ maa Yosef? Bible ka sɛ ɔkɔɔ so hyiraa no ma “onyaa ɔpanyin a ɔhwɛ afiase hɔ no anim dom.”\nƐbɛyɛ sɛ na wɔma nneduafo no adwuma wɔ afiase hɔ, na ɛhɔ nso nea Yosef yɛe nti, Yehowa hyiraa no. Adwuma biara a wɔde maa no no, ɔyeree ne ho yɛe, na ɔgyaee nea aka maa Yehowa. Yehowa nhyira nti, na nkurɔfo bu no wɔ afiase hɔ, na na wɔgye no di sɛnea na ɛte wɔ Potifar fie no. Bible ka sɛ: “Afei ɔpanyin a ɔhwɛ afiase hɔ no de nneduafo a wɔwɔ afiase hɔ nyinaa hyɛɛ Yosef nsa, na ɔno na na ɔhwɛ ma wɔyɛ biribiara wɔ hɔ. Na biribiara a ɛhyɛ ne nsa no, afiase panyin no anhaw ne ho wɔ ho, efisɛ na Yehowa di Yosef akyi, na nea ɔyɛe biara, Yehowa hwɛ ma ɛyɛɛ yiye.” (Genesis 39:22, 23) Bere a Yosef huu sɛ Yehowa hwɛ ne so no, hwɛ sɛnea ne koma bɛtɔ ne yam afa!\nYosef yeree ne ho yɛɛ adwuma wɔ afiase, na Yehowa nso hyiraa no\nƐnyɛ da biara na nneɛma bɛkɔ yiye ama yɛn wɔ asetena mu. Ɛtɔ da bi mpo a, nkurɔfo ne yɛn renni no yiye, nanso sɛ ɛba saa a, yɛbɛtumi asua biribi afi Yosef gyidi mu. Sɛ yɛkɔ so bɔ Yehowa mpae yɛ n’apɛde, na yɛyere yɛn ho yɛ adepa a, ɛbɛma Yehowa ahyira yɛn. Yosef fam no, na Yehowa wɔ nhyira pii ma no. Ɔwɛn-Aban foforo bɛba abɛka saa nhyira no ho asɛm.\n^ nky. 23 Bible kyerɛ sɛ bere a wɔtɔn Yosef kɔɔ Potifar fie no, na wanya mfe 17 anaa 18 bi pɛ. Ɔtenaa hɔ ara kɔpem sɛ ɔnyinii. Wɔyii no fii afiase no, na wadi mfe 30.—Genesis 37:2; 39:6; 41:46.


Yesu Kɔɔ Galilea Mpoano | Yesu Asetena\nYESU YII NE HO ADI WƆ GALILEA MPOANO\nPETRO NE ASOMAFO A AKA NO BƐMA NNWAN NO ADUANE\nAnadwo a Yesu rebɛwu a ɔne asomafo no hyiae no, ɔka kyerɛɛ wɔn sɛ: “Sɛ wɔnyane me firi awufoɔ mu a, mɛdi mo anim kan akɔ Galilea.” (Mateo 26:32; 28:7, 10) Nea ɔkae yi nti, n’asuafo no bebree kɔɔ Galilea, nanso dɛn na na wɔrekɔyɛ?\nEmu hɔ baabi na Petro ka kyerɛɛ asomafo nsia sɛ: “Merekɔyi nam.” Wɔn nyinaa kaa sɛ: “Yɛne wo bɛkɔ.” (Yohane 21:3) Wɔkɔhyɛɛ mu anadwo mũ no nyinaa nso wɔannya hwee. Anim reyɛ atete no, Yesu bɛgyinaa po no ano, nanso wɔanhu nipa ko. Yesu bisaa wɔn sɛ: “Mma nkumaa, monnyaa deɛ mobɛdie, meboa?” Wɔyii ano sɛ: “Dabi!” Ɛnna Yesu ka kyerɛɛ wɔn sɛ: “Mongu asau no wɔ kodoɔ no nifa na mobɛnya bi.” (Yohane 21:5, 6) Wɔguu asau no, wɔnyaa mpataa bebree; na wɔntumi ntwe asau no mpo.\nYohane ka kyerɛɛ Petro sɛ: “Ɛyɛ Awurade!” (Yohane 21:7) Ɛhɔ ara na Petro faa n’atade nguguso hyɛe; ɔreyi nam nti na ɔyi guu hɔ. Ɔtoo ne ho too nsuo no mu dwaree bɛyɛ mita 90 kɔɔ mpoano. Wɔn a wɔkaa korow no mu no yɛɛ nkakrankakra twee asau a nnam ayɛ mu ma no baa po no ano.\nWɔbɛduu mpoano no, wɔhuu “gyabidie a wɔasɔ a ɛnam gu soɔ ne paanoo.” Yesu kaa sɛ: “Momfa mpataa a moyii no seesei yi ara no bi mmra.” Petro twee asau a emu mpataa yɛ 153 no bae. Afei Yesu kaa sɛ: “Mommra mmɛdidi.” Nanso wɔn mu biara annya akokoduru ammisa no sɛ: “Woyɛ hwan?” ɛfiri sɛ na wɔnim sɛ ɛyɛ Yesu. (Yohane 21:9-12) Mprɛnsa ni a Yesu ayi ne ho adi akyerɛ asuafo pii abom.\nYesu maa wɔn nyinaa paanoo ne mpataa dii. Afei ebia ɔhwɛɛ mpataa a wɔanya no, na ɔbisaa sɛ: “Simon, Yohane ba, wodɔ me sene yeinom anaa?” Ná ɔpɛ sɛ ɔhu sɛ Petro pɛ mpataayi adwuma no sen adwuma a Yesu de ahyɛ ne nsa no anaa. Petro buaa sɛ: “Aane, Awurade, wonim sɛ mepɛ w’asɛm.” Ɛnna Yesu ka kyerɛɛ no sɛ: “Ma me nnwammaa aduane.”—Yohane 21:15.\nYesu san bisaa no sɛ: “Simon, Yohane ba, wodɔ me?” Ɛbɛyɛ sɛ asɛm no yɛɛ Petro ahometew, enti ɔkaa sɛ: “Aane, Awurade, wonim sɛ mepɛ w’asɛm.” Yesu san ka kyerɛɛ no sɛ: “Yɛn me nnwan nkumaa.”—Yohane 21:16.\nYesu bisaa no ne mprɛnsa so sɛ: “Simon, Yohane ba, wopɛ m’asɛm anaa?” Afei deɛ ɛbɛyɛ sɛ na Petro suro sɛ ebia Yesu nnye no nni bio. Petro ka sii so sɛ: “Awurade wonim nneɛma nyinaa; wonim sɛ mepɛ w’asɛm.” Yesu san kyerɛɛ Petro nea ɔnyɛ. Ɔkaa sɛ: “Ma me nnwan nkumaa aduane.” (Yohane 21:17) Asɛm yi ma yɛhu sɛ wɔn a wɔayi wɔn sɛ wɔnhwɛ Onyankopɔn nnwan no, ɛsɛ sɛ wɔsom nnwan no.\nOnyankopɔn adwuma a Yesu bɛyɛe nti, wɔguu no mpokyerɛ kɔkuu no. Ɔmaa Petro huu sɛ biribi saa na ɛbɛto no. Yesu kaa sɛ: “Woyɛ aberanteɛ no, na wode adeɛ bɔ wo mu nante kɔ baabi a wopɛ. Nanso sɛ wobɔ akora a, wobɛtene wo nsa na obi de adeɛ abɔ wo mu, na ɔde wo akɔ baabi a wompɛ.” Afei Yesu ka kaa ho sɛ: “Kɔ so di m’akyi.”—Yohane 21:18, 19.\nPetro huu ɔsomafo Yohane, na ɔbisaa Yesu sɛ: “Awurade, oyi nso bɛyɛ dɛn?” Ná Yesu pɛ Yohane asɛm paa, na na Petro pɛ sɛ ɔhu nea ɛbɛto ɔno nso. Yesu ka kyerɛɛ no sɛ: “Sɛ mepɛ sɛ ɔtena hɔ kɔsi sɛ mɛba a, ɛfa wo ho bɛn?” (Yohane 21:21-23) Petro deɛ, nea na ɛhia sɛ ɔyɛ ara ne sɛ ɔbɛdi Yesu akyi; nea ɛbɛto nkurɔfo deɛ, na ɛnsɛ sɛ ɔde haw ne ho. Nanso nea Yesu kae no, na ɔrekyerɛ sɛ Yohane bɛtena ase akyɛ asen asomafo a aka no, na sɛnea Yesu ba n’Ahenni mu a ɛbɛyɛ no, na Yohane bɛnya ho anisoadehu.\nYesu yɛɛ nneɛma foforo pii a, ɛno deɛ wɔankyerɛw. Sɛ wɔkaa sɛ wɔrekyerɛw a, anka ɛrenkɔ nwoma biara mu.\nDɛn na ɛma yɛhu sɛ na asomafo no nhu nea wɔnyɛ wɔ Galilea?\nBere a Yesu gyina Galilea Po ano no, ɛyɛɛ dɛn na asomafo no huu sɛ ɛyɛ Yesu?\nWɔn a wɔayi wɔn sɛ wɔnhwɛ Onyankopɔn nnwan no, dɛn na Yesu kyerɛɛ sɛ wɔnyɛ?\nAsɛm bɛn na Yesu ka de kyerɛɛ ɛkwan a Petro bɛfa so awu?


Bible Mu Nsɛm Ɔdɔ Mmofra Nkumaa - Yehowa Adansefo Intanɛt Dwumadibea\nHWƐ Yesu a waso abofra no mu afam ne ho. Wutumi hu sɛ Yesu ani gye mmofra nkumaa ho. Mmarima a wɔrehwɛ no no yɛ n’asomafo. Dɛn na Yesu reka akyerɛ wɔn? Ma yɛnhwɛ.\nNa Yesu ne n’asomafo no fi kwan tenteenten abedu a ɛnkyɛe koraa. Ɔkwan no so no asomafo no gyee akyinnye bi. Enti bere a wobedui no Yesu bisaa wɔn sɛ: ‘Dɛn na mugyee ho akyinnye wɔ kwan so no?’ Ná Yesu nim ade a wogyee ho akyinnye no. Nanso obisaa asɛm yi hwɛe sɛ asomafo no bɛka akyerɛ no anaa.\nAsomafo no anka, efisɛ wɔ kwan so no na wɔregye nea ɔyɛ kɛse wɔ wɔn mu ho akyinnye. Ná asomafo no binom pɛ sɛ wɔyɛ akɛse sen afoforo. Ɔkwan bɛn na na Yesu bɛfa so aka akyerɛ wɔn sɛ ɛnyɛ papa sɛ wɔhwehwɛ sɛ wɔbɛyɛ akɛse?\nƆfrɛɛ abofra kumaa de no gyinaa wɔn nyinaa anim. Afei ɔka kyerɛɛ n’asuafo no sɛ: ‘Mepɛ sɛ muhu eyi yiye sɛ, Sɛ moansakra anyɛ sɛ mmofra nkumaa a, morennya Onyankopɔn ahenni no. Onipa a ɔyɛ kɛse wɔ ahenni no mu no ne nea ɔte sɛ abofra yi.’ Wunim nea enti a Yesu kaa eyi?\nAsɛm no ne sɛ, mmofra nkumaa nnhaw wɔn ho sɛ wɔbɛyɛ akɛse asen afoforo. Enti ɛsɛ sɛ asomafo no sua sɛ wɔbɛyɛ te sɛ mmofra na akasakasa amma wɔn ntam wɔ nea ɔyɛ kɛse wɔ wɔn mu ho.\nMmere afoforo nso wɔ hɔ a Yesu kyerɛɛ sɛnea osusuw mmofra nkumaa ho. Asram kakraa akyi no nkurɔfo bi de wɔn mma baa Yesu nkyɛn. Asomafo no bɔɔ mmɔden sɛ wobesiw wɔn kwan. Nanso Yesu ka kyerɛɛ n’asomafo no sɛ: ‘Momma mmofra no mmra me nkyɛn, na munnsiw wɔn kwan, efisɛ nnipa a wɔte sɛ wɔn na Onyankopɔn ahenni no yɛ wɔn dea.’ Afei Yesu yɛɛ mmofra no atuu, na ohyiraa wɔn. So ɛnyɛ anigye sɛ yehu sɛ Yesu dɔ mmofra nkumaa?\nDɛn na asomafo no regye ho akyinnye bere a wofi wɔn kwan tenteenten no reba no?\nAdɛn nti na Yesu frɛ abofra kumaa de no gyina asomafo no anim?\nƆkwan bɛn so na ɛsɛ sɛ asomafo no sua sɛ wɔbɛyɛ te sɛ mmofra?\nƆkwan bɛn so na asram kakraa bi akyi no Yesu kyerɛe sɛ ɔdɔ mmofra?\nKenkan Mateo 18:1-4.\nAdɛn nti na Yesu de mfatoho kyerɛkyerɛe? (Mat. 13:34, 36; Mar. 4:33, 34)\nKenkan Mateo 19:13-15.\nSɛ yɛpɛ sɛ yenya Ahenni nhyira no bi a, dɛn na ɛsɛ sɛ yesua wɔ mmofra nkumaa ho? (Dw. 25:9; 138:6; 1 Kor. 14:20)\nKenkan Marko 9:33-37.\nDɛn na Yesu kyerɛɛ n’asuafo no faa dibea akɛse a wɔbɛpere ho? (Mar. 9:35; Mat. 20:25, 26; Gal. 6:3; Filip. 2:5-8)\nKenkan Marko 10:13-16.\nNa henanom na wotumi bɛn Yesu, na dɛn na Kristofo mpanyimfo betumi asua afi ne nhwɛso yi mu? (Mar. 6:30-34; Filip. 2:1-4; 1 Tim. 4:12)


Yosef a Ofi Arimatea Kyerɛɛ Baabi a Ogyina\nƆwɛn-Aban—Nea Adesua Nsɛm Wom | October 2017\nKENKAN WƆ Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Vietnamese Waray-Waray Wolaita Xhosa Yoruba Zande Zapotec (Isthmus) Zulu\nYOSEF A OFI ARIMATEA; na onnye nni sɛ obenya akokoduru akɔ Roma amrado no anim. Efisɛ na wonim Pontio Pilato sɛ ɔyɛ obi a n’asɛm yɛ den dodo. Nanso na ɛsɛ sɛ obi kɔsrɛ Pilato na ɔde Yesu amu no ma no na ama wɔasie no osie pa. Sɛnea na Yosef adwene yɛ no no, bere a ɔkɔɔ Pilato anim no, anyɛ den saa. Bere a Pilato te fii ɔsraani panyin bi hɔ sɛ Yesu awu no, ɔde amu no maa Yosef. Ɛwom sɛ na Yosef da so ara redi awerɛhow paa deɛ, nanso ɔyɛɛ ntɛm san kɔɔ baabi a wokum Yesu no.—Mar. 15:42-45.\nHena ne Yosef a ofi Arimatea?\nTwaka bɛn na na ɔne Yesu wɔ?\nDɛn nti na ɛsɛ sɛ wudwen n’asɛm no ho?\nNÁ ƆYƐ SANHEDRIN NO MUNI\nAsɛmpa a honhom kaa Marko ma ɔkyerɛwee no ka sɛ na Yosef yɛ “Bagua no muni a wagye din.” Sɛ wohwɛ nea na Marko reka a, Sanhedrin no ara na ɔfrɛɛ no Bagua no. Ná ɛno ne Yudafo asɛnnibea kɛse, na na ɛsan yɛ baguakuw a ɛhwɛ ɔmantam no so. (Mar. 15:1, 43) Akannifo a wɔwɔ ɔmantam no mu no, na Yosef ka ho. Ɛno nti na otumi kɔɔ Roma amrado no anim no. Ɛnyɛ nwonwa nso sɛ na Yosef yɛ ɔdefo.—Mat. 27:57.\nWowɔ akokoduru a wode bɛka sɛ wugye Yesu tom sɛ wo Hene anaa?\nNá Sanhedrin no yɛ kuw a emufo kyi Yesu kɔkɔɔkɔ. Wɔbɔɔ pɔw bɔne sɛ wobekum Yesu. Nanso, Bible ka sɛ na Yosef yɛ “onipa pa na ɔteɛ.” (Luka 23:50) Ná Yosef nte sɛ ne mfɛfo Sanhedrinfo dodow no ara. Ɔno deɛ na odi nokware, ɔbɔ bra pa, na na ɔyɛ nea obetumi biara sɛ obedi Onyankopɔn mmara so. Ná ɔno nso “retwɛn Onyankopɔn ahenni no.” Ɛbɛyɛ sɛ ɛno nti na ɔbɛyɛɛ Yesu suani. (Mar. 15:43; Mat. 27:57) Ná Yosef pɛ nokware, na na n’ani gye atɛntrenee ho, enti ɛbɛyɛ sɛ ɛno na ɛmaa Yesu asɛm no twetwee no.\nOSUANI A WANYI N’ANIM\nYohane 19:38 ka sɛ na Yosef yɛ “Yesu suani nanso Yudafo no ho suro nti ɔyɛe wɔ kokoam.” Dɛn na na Yosef suro? Ná onim sɛ Yudafo no mmu Yesu, na na wɔasi wɔn bo sɛ obiara a ɔbɛka sɛ ogye Yesu di no, wobetu no afi hyiadan mu. (Yoh. 7:45-49; 9:22) Sɛ wotu obi fi hyiadan mu a, ɛkyerɛ sɛ ne mfɛfo Yudafo bedi ne ho fɛw, abu no animtiaa, na wɔayi ne baako ahyɛ ne nsa. Ɛno nti na na Yosef suro sɛ obeyi n’anim aka sɛ ogye Yesu di no. Sɛ ɔyɛɛ saa a, anka ne dibea ne anuonyam a ɔwɔ bɛbɔ no.\nƐnyɛ Yosef nko ara na na ɔwɔ ɔhaw a ɛte saa mu. Yohane 12:42 ka sɛ “sodifo no mpo mu bebree nyaa [Yesu] mu gyidi, nanso Farisifo no nti, wɔampae mu anka sɛnea ɛbɛyɛ na wɔantu wɔn amfi hyiadan no mu.” Sanhedrin no muni foforo a na ɔno nso wɔ ɔhaw a ɛte saa mu ne Nikodemo.—Yoh. 3:1-10; 7:50-52.\nNá Yosef yɛ osuani, nanso wanyi n’anim. Sɛ yɛhwɛ asɛm bi a Yesu kae a, na wei yɛ aniberesɛm paa. Ɔkae sɛ: “Obiara a ɔbɔ me din nnipa anim no, me nso mɛbɔ ne din m’Agya a ɔwɔ soro no anim, na obiara a ɔpa me nnipa anim no, me nso mɛpa no m’Agya a ɔwɔ soro no anim.” (Mat. 10:32, 33) Ɛwom sɛ Yosef ampa Yesu deɛ, nanso wannya akokoduru anka sɛ ogye Yesu di. Wo nso ɛ?\nYosef yɛɛ adepa bi a Bible ka ho asɛm. Ɛma yehu sɛ pɔw bɔne a Sanhedrin no bɔe sɛ wobekum Yesu no, Yosef ampene so. (Luka 23:51) Sɛnea ebinom kyerɛ no, ɛbɛyɛ sɛ bere a wɔredi Yesu asɛm no, na Yosef nni hɔ. Atɛnkyea yayaayaw a wobuu Yesu no, ɛyɛ dɛn ara a na ɛbɛhaw Yosef, nanso na ɔrentumi nyɛ ho hwee!\nBere a Yesu wui no, ɛbɛyɛ sɛ na Yosef adi ehu a ɛwɔ ne mu no so, na osii gyinae sɛ ɔde ne ho bɛbɔ Yesu akyidifo no. Asɛm a ɛwɔ Marko 15:43 ma yehu saa. Ɛhɔ ka sɛ: “Ɔde akokoduru kɔɔ Pilato anim kɔsrɛɛ Yesu amu.”\nBere a Yesu wui no, ɛbɛyɛ sɛ na Yosef wɔ hɔ. Nokwasɛm ne sɛ, na onim sɛ Yesu awu ansa na Pilato rete. Ɛno nti, bere a Yosef kɔsrɛɛ Yesu amu no, na amrado no ‘adwenem nteɛ no sɛ Yesu anya awu koraa.’ (Mar. 15:44) Bere a Yesu sɛn dua so no, ohuu amane. Sɛ na Yosef gyina hɔ a, ebetumi aba sɛ aninyanne a na Yesu refa mu no maa Yosef ahonim haw no. Yemmisa sɛ, ɛno na ɛmaa Yosef yɛɛ n’adwene sɛ ɔbɛma obiara ahu sɛ ɔyɛ Yesu suani anaa? Ebetumi aba saa. Yebetumi aka paa sɛ, afei deɛ Yosef kekaa ne ho. Ɔyɛe sɛ obeyi n’anim ama obiara ahu sɛ ɔyɛ Yesu suani.\nYOSEF SIEE YESU\nYudafo mmara mu no, sɛ wokum obi a wɔabu no kumfɔ a, na ɛsɛ sɛ wosie no ansa na owia akɔtɔ. (Deut. 21:22, 23) Nanso Romafo deɛ, na wɔma nsɛmmɔnedifo a wɔakum wɔn no amu sɛn dua so porɔw anaa wɔtow wɔn gu amena baako mu. Nanso ɛnyɛ ɛno koraa na na ɛwɔ Yosef adwenem. Ná Yosef wɔ ɔda foforo a wɔatwa wɔ ɔbo mu, na na ɛbɛn baabi a wokum Yesu no. Ná wɔmfaa obiara ntoo saa ɔda yi mu da; wei kyerɛ sɛ na Yosef tu fii Arimatea * baa Yerusalem nkyɛe. Ɛbɛyɛ sɛ otwaa saa ɔda yi maa ɔne n’abusua. (Luka 23:53; Yoh. 19:41) Yesu a Yosef siee no wɔ ɔda a ɔno ankasa wu a na wobesie no wom no kyerɛ sɛ na Yosef yam ye paa. Wei maa nkɔm a wɔhyɛe sɛ wobesie Mesia no ‘wɔ adefo mu’ no baa mu.—Yes. 53:5, 8, 9.\nBiribi wɔ hɔ a ɛho hia wo paa sen ayɔnkofa a wo ne Yehowa wɔ anaa?\nNsɛmpa nnan no nyinaa ka sɛ bere a woyii Yesu amu no fii dua so no, Yosef de nwera pa kyekyeree ne ho de no too ɔda a na wama wɔatwa ama no no mu. (Mat. 27:59-61; Mar. 15:46, 47; Luka 23:53, 55; Yoh. 19:38-40) Nikodemo nko ara na Bible bɔɔ ne din sɛ ɔboaa Yosef; ɔde nnuhuam a wɔde siesie amu bae. Wohwɛ dibea a na Yosef ne Nikodemo wɔ a, ɛbɛyɛ sɛ ɛnyɛ wɔn ankasa na wɔsoaa amu no. Yebetumi aka paa sɛ wɔmaa wɔn nkoa na wɔsoaa amu no kosiei. Sɛ saa na wɔyɛe mpo a, adwuma a saa mmarima mmienu yi yɛe no, na ɛnyɛ adwuma ketewa. Sɛ na obi so funu mu a, na ne ho begu fĩ nnanson na biribiara a obeso mu nso, ɛho begu fĩ. (Num. 19:11; Hag. 2:13) Sɛ obi ho gu fĩ wɔ nnawɔtwe a wobedi Twam afahyɛ no a, na ɔrentumi nni afahyɛ no bi. Afahyɛ no ho biribiara nso, na ɛnsɛ sɛ ɔyɛ bi. (Num. 9:6) Yesu amu a Yosef siei no, na ebetumi ama ne mfɛfo adi ne ho fɛw. Nanso saa bere yi deɛ, na Yosef asi n’adwene pi sɛ obesie Yesu osie pa na wayi n’anim sɛ ɔyɛ Kristo suani, na nea ɛbɛba biara mmra.\nYOSEF HO ASƐM ASI\nYesu amu a Yosef a ofi Arimatea siei a ɛho asɛm wɔ Nsɛmpa no mu akyi no, Bible nka ne ho asɛm bio. Wei ma yebisa sɛ: Dɛn na ɛtoo no? Ɛno deɛ, yennim. Nanso yɛhwɛ nea yɛasusuw ho yi a, yebetumi aka paa sɛ ɛno akyi no, oyii n’anim sɛ ɔyɛ Kristoni. Bere a na emu yɛ den paa no, saa bere no mmom na na ne gyidi reyɛ den na ɔrenya akokoduru kɛse nso. Ná wei yɛ asɛm pa.\nWei ma asɛm bi sɔre a ɛsɛ sɛ yɛn nyinaa susuw ho: Biribi wɔ hɔ a ɛho hia yɛn paa sen ayɔnkofa a yɛne Yehowa wɔ anaa? Ɛyɛ dibea, adwuma, ahonyade, ɔdɔ a yɛwɔ ma yɛn abusuafo, anaa ahofadi.\n^ nky. 18 Ɛbɛyɛ sɛ Arimatea, ɛno ara ne Rama; ɛnnɛ wɔfrɛ no Rentis (Rantis). Ɛhɔ na na odiyifo Samuel fi. Ɛwɔ Yerusalem atifi fam atɔe, na efi hɔ rekɔ Yerusalem yɛ akwansin 22 (kilomita 35).—1 Sam. 1:19, 20.\nASETENAM NSƐM Yɛyɛ Nea Yehowa Ka a, Yenya Nhyira Pii\nMomma ‘Yɛnnɔ Nneyɛe ne Nokware Mu’\nNokware no, ‘Ɛmfa Asomdwoe Mma, na Mmom Nkrante’\nSakaria Anisoadehu—Ɛfa Wo Ho Sɛn?\nNteaseɛnam ne Ahenkyɛw Rebɔ Wo Ho Ban\nPapayɛ Baako a Kristoni Bi Yɛe\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2017\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM October 2017\nƆWƐN-ABAN—NEA ADESUA NSƐM WOM October 2017\nWɔsiesiee Yesu Amu Kɔsiee No


Osutɔ, anyinam, aprannaa nyinaa ma yehu sɛ Onyankopɔn yɛ kɛse (1-24)\nOnyankopɔn betumi ama nnipa agyae adwuma a wɔyɛ (7)\n“Dwinnwen Onyankopɔn anwonwadwuma ho” (14)\nSɛnea Onyankopɔn te no, ɛyɛ den sɛ nnipa bɛte ase (23)\nƐnsɛ sɛ onipa biara dwen sɛ onim nyansa (24)\n37 “Seesei me koma rebɔ kim-kim-kim,Na ɛrehuruhuruw fi baabi a ɛwɔ. 2 Monyɛ aso ntie sɛnea ne* nne rebobom no,Na muntie aprannaa a efi n’anom reba no. 3 Ogyaa mu wɔ ɔsoro ase baabiara,Na ɔsoma n’anyinam+ kɔ asaase ano noho. 4 Afei mmobom kɛse di akyi ba;Ɔde nne kɛse ma aprannaa bobom.+Bere a ne nne rebobom nyinaa, na ɛno* nso nenam mu. 5 Onyankopɔn nne ma aprannaa bobom+ ma ɛyɛ nwonwa;Ɔyɛ nneɛma akɛse a ɛboro yɛn ntease so.+ 6 Efisɛ ɔka kyerɛ sukyerɛmma sɛ, ‘Tɔ gu asaase so,’+ Na ɔka kyerɛ osu a ɛretɔ sɛ, ‘Tɔ gidigidi.’+ 7 Onyankopɔn ma nnipa gyae adwuma a wɔyɛ nyinaa,*Sɛnea ɛbɛyɛ a onipa dasani biara behu N’adwuma. 8 Wuram mmoa kɔ wɔn bon mu,Na wompue mfi wɔn bon no mu. 9 Mframa a ano yɛ den bɔ fi ɛno ara ne dan mu,+Na atifi fam mframa de awɔw ba.+ 10 Onyankopɔn de ne home ma nsu kyenkyen,+Na ɛma nsu akɛse kyen denneennen.+ 11 Yiw, ɔma osu yɛ omununkum ma;Ɔbɔ n’anyinam hwete+ omununkum mu. 12 Etwa ne ho frɛdɛfrɛdɛ kɔ baabiara a ɔkyerɛ sɛ ɛnkɔ;Nea ɔbɛka sɛ ɛnkɔyɛ wɔ asaase so biara no, ɛkɔyɛ.+ 13 Sɛ ɔde twe nkurɔfo aso* oo,+ ɔde yɛ asaase yiye oo,Sɛ ɔde kyerɛ ne dɔ a enni huammɔ oo, ɔma edi ho dwuma.+ 14 Hiob, tie eyi;Yɛ komm, na tɔ wo bo ase dwinnwen Onyankopɔn anwonwadwuma ho.+ 15 Wunim sɛnea Onyankopɔn ma omununkum yɛ adwuma?Na wunim sɛnea ɔma anyinam paapae wɔ ne mununkum mu no? 16 Wunim nea ɛma omununkum tumi sensɛn hɔ?+ Eyi yɛ Nea ne nimdeɛ wie pɛyɛ no anwonwadwuma.+ 17 Adɛn nti na w’ataade mu yɛ hyewBere a anaafo fam mframa ma asaase so yɛ dinn* no?+ 18 Wubetumi ne no atrɛw ɔsoro mu+Ama emu ayɛ den sɛ dade ahwehwɛ anaa? 19 Kyerɛ yɛn nea yɛnka nkyerɛ no;Yɛwɔ sum mu, enti yenhu nea yɛnka. 20 Metumi aka akyerɛ no sɛ mepɛ sɛ me ne no kasa anaa? Anaasɛ onipa bi aka biribi a ɛsɛ sɛ wɔbɔ No amanneɛ?+ 21 Ɛwom sɛ ewim hyerɛn,Nanso wontumi nhu hann,*Kosi sɛ mframa bɛbɔ ama wim atew.* 22 Atifi fam na hann a ɛhyerɛn sɛ sika kɔkɔɔ fi ba;Onyankopɔn anuonyam+ yɛ nwonwa dodo. 23 Ade nyinaa so Tumfo no de, sɛnea ɔte no, ɛyɛ den sɛ yɛbɛte ase;+Ne tumi sõ.+Na n’atɛntrenee+ ne ne trenee+ bebrebe no, ɔremmu so da. 24 Ɛno nti, ɛsɛ sɛ nnipa suro no.+ Efisɛ obiara a ɛyɛ no sɛ ɔyɛ onyansafo* no, ɔrenyɛ no adom.”+\n^ Kyerɛ sɛ, Onyankopɔn.\n^ Anaa “anyinam no.”\n^ Nt., “Onyankopɔn kyekyere onipa biara nsa.”\n^ Nt., “ɔde yɛ abaa.”\n^ Anaa “ma asaase yɛ dinn.”\n^ Kyerɛ sɛ, owia hann.\n^ Anaa “mframa bɛbɔ apia omununkum akɔ.”\n^ Nt., “ɔyɛ onyansafo wɔ ne komam.”


Nnwom 28 AKCB - Salmos 28 NVI-PT\n1Wo na misu frɛ wo,\nAwurade me Botan;\nnsiw wʼaso wɔ me ho.\nSɛ woyɛ komm a,\nmɛyɛ sɛ wɔn a wɔasian kɔ amoa mu no.\n2Tie me mmɔborɔsu\nbere a mefrɛ wo apɛ mmoa,\nbere a mema me nsa so\nkyerɛ wo Tenabea Kronkron hɔ.\n3Mfa me mfra amumɔyɛfo mu ntwe me nkɔ,\nmfa me nka wɔn a wɔyɛ bɔne no ho.\nWɔne wɔn yɔnkonom kasa fɛfɛ,\nnanso wɔde ɔtan sie wɔn koma mu.\n4Twe wɔn aso wɔ nea wɔayɛ no so;\nwɔn adwuma bɔne no so;\ntua nea wɔde wɔn nsa ayɛ so ka\nna fa nea ɛfata wɔn san bra wɔn so.\n5Sɛ wommu nea Awurade ayɛ\nne nea ɔde ne nsa ayɛ no nti\nɔbɛbrɛ wɔn ase\nna ɔremma wɔnnsɔre bio.\n6Ayeyi nka Awurade,\nefisɛ watie me mmɔborɔsu.\n7Awurade ne mʼahoɔden ne me nkatabo\nme koma wɔ ne mu ahotoso, na ɔboa me.\nMe koma di ahurusi\nna mede dwonto bɛda no ase.\n8Awurade yɛ ahoɔden ma ne nkurɔfo;\nne nkwagye nsraban ma nea wɔasra no ngo.\n9Gye wo nkurɔfo na hyira wʼagyapade;\nyɛ wɔn hwɛfo, na wo ne wɔn nnantew afebɔɔ.\nAKCB : Nnwom 28\n1A ti eu clamo, Senhor, minha Rocha;\n2Ouve as minhas súplicas\n3Não me dês o castigo reservado para os ímpios\n4Retribui-lhes conforme os seus atos,\n5Visto que não consideram os feitos do Senhor\nele os arrasará\ne jamais os deixará reerguer-se.\n6Bendito seja o Senhor,\n7O Senhor é a minha força e o meu escudo;\n8O Senhor é a força do seu povo,\n9Salva o teu povo e abençoa a tua herança!


4 Na Samuel asɛm duu Israel nyinaa nkyɛn. Na Israel kɔe sɛ wɔrekohyia Filistifo ne wɔn akɔko, na wɔkɔbɔɔ nsra wɔ Ebeneser+ na Filistifo nso bɛbɔɔ nsra wɔ Afek.+ 2 Filistifo twaa mpasua+ de hyiaa Israel, na ɔko no yɛɛ den maa Israel dii nkogu Filistifo anim,+ na wokunkum mmarima bɛyɛ mpem anan wɔ akono, ɔko mpasua no so. 3 Bere a ɔman no baa nsraban no mu no, Israel mpanyimfo no kae sɛ: “Dɛn nti na Yehowa ama yɛadi nkogu Filistifo anim+ nnɛ yi? Momma yɛnkɔfa Yehowa apam adaka+ no mfi Silo mmra yɛn nkyɛn, na ɛmmra yɛn mu mmegye yɛn mfi yɛn atamfo nsam.” 4 Enti ɔman no soma kɔɔ Silo kɔfaa asafo Yehowa a ɔte kerubim+ so no apam adaka no bae. Ná Eli mmabarima baanu no, Hofni ne Finehas wɔ nokware Nyankopɔn apam adaka no ho.+ 5 Bere a Yehowa apam adaka no beduu nsraban no mu ara pɛ, Israelfo nyinaa bɔɔ ose kɛse+ ma asase wosowee. 6 Filistifo no nso tee osebɔ no, na wobisae sɛ: “Hebrifo nsraban mu osebɔ+ kɛse yi ase ne dɛn?” Akyiri yi wɔtee sɛ Yehowa adaka no na aba nsraban no mu. 7 Na Filistifo no suroe, efisɛ wɔkae sɛ: “Onyankopɔn aba nsraban no mu!”+ Ɛnna wɔkae sɛ: “Yennue, asɛm sɛɛ bi nsii da! 8 Yennue! Hena na obegye yɛn afi Onyankopɔn tumfoɔ yi nsam? Onyankopɔn yi na ɔde okum nyinaa bi kunkum Egyptfo wɔ sare no so no.+ 9 Mo Filistifo, munnya akokoduru, monyɛ mmarima na moansom Hebrifo no sɛnea wɔasom mo no;+ monyɛ mmarima na monko!” 10 Enti Filistifo no koe, na Israel dii nkogu+ maa obiara guan kɔɔ ne ntamadan mu;+ wokum wɔn okunkɛse paa,+ na Israel mmarima mpem aduasa a wɔnam fam totɔe.+ 11 Onyankopɔn adaka no nso, wɔfae,+ na Eli mma baanu no, Hofni ne Finehas, wuwui.+ 12 Benyamini bi fi mpasua no so tuu mmirika baa Silo da no ara; ná wasuan n’atade mu,+ na ɔde dɔte agu n’atifi.+ 13 Bere a odui no, na Eli te agua so wɔ kwankyɛn rehwɛ kwan, efisɛ nokware Nyankopɔn adaka no nti na ne bo ntɔ ne yam.+ Na ɔbarima no kɔbɔɔ amanneɛ kurow no mu, na kurow no nyinaa bɔɔ bena. 14 Na Eli tee benabɔ no, na obisae sɛ: “Hooyɛ a mete yi ase ne dɛn?”+ Na ɔbarima no yɛɛ ntɛm sɛ ɔrekɔbɔ Eli amanneɛ. 15 (Ná Eli adi mfe aduɔkron awotwe, na n’aniwa ayɛ kusukusu ma onhu ade.)+ 16 Na ɔbarima no ka kyerɛɛ Eli sɛ: “Mene nea ofi mpasua so bae no; mpasua no so na mifi guan bae nnɛ.” Ɛnna obisae sɛ: “Me ba, asɛm bɛn na asi?” 17 Na ɔbɔfo no buae sɛ: “Israel aguan Filistifo anim, na ɔman no adi nkogu kɛse;+ wo mmabarima baanu no, Hofni ne Finehas, awuwu,+ na nokware Nyankopɔn adaka no nso, wɔafa.”+ 18 Bere a ɔtee nokware Nyankopɔn adaka no ho asɛm ara pɛ, ofi n’agua so tew faa n’akyi hwee fam, kurow pon no ho, na ne kɔn mu bui ma owui efisɛ na wabɔ akora na ne mu nso yɛ duru; ná wabu Israel atɛn mfe aduanan. 19 Saa bere no, na ne sew, Finehas yere anyinsɛn, na n’awo reyɛ adu. Bere a ɔtee sɛ wɔafa nokware Nyankopɔn adaka no, na ne sew barima ne ne kunu nso awuwu no, ɔkotow sɛ ɔrewo efisɛ awo kaa no+ amonom hɔ ara. 20 Bere a ɔrewu no, mmea a wogyinagyina ne nkyɛn no kae sɛ: “Nsuro, efisɛ woawo ɔbabarima.”+ Nanso wammua, na wamfa ne koma ankɔ so. 21 Ɔtoo abofra no din Ikabod,+ na ɔkae sɛ: “Anuonyam afi Israel kɔ nkoasom mu.”+ Nokware Nyankopɔn adaka a wɔafa ne ne sew barima ne ne kunu nti na ɔkaa saa.+ 22 Enti ɔkae sɛ: “Anuonyam afi Israel kɔ nkoasom mu+ efisɛ wɔafa nokware Nyankopɔn adaka no.”+